**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 31 Μαρτίου 2022, ημέρα Πέμπτη και ώρα 14:40΄, στην Αίθουσα **«Προέδρου Αθανασίου Κωνστ. Τσαλδάρη» (223),** συνήλθε η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186)».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων-Άδωνις Γεωργιάδης, ο Υφυπουργός Ανάπτυξης και Επενδύσεων, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλό απόγευμα.

Αρχίζει η συνεδρίαση της Διαρκούς Επιτροπής Παραγωγής και Εμπορίου, όπου σήμερα θα αρχίσουμε τη συζήτηση και επεξεργασία του σχεδίου νόμου του Υπουργείου Ανάπτυξης και Επενδύσεων, με τίτλο «Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) – Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου».

Σε ότι αφορά στα διαδικαστικά, ζητήθηκε από την πλευρά του Υπουργείου το νομοσχέδιο να ολοκληρωθεί μέχρι τη Δευτέρα στην Επιτροπή μας. Η Διάσκεψη των Προέδρων, που ολοκληρώθηκε πριν από λίγο, το έχει προγραμματίσει για συζήτηση στην Ολομέλεια την ερχόμενη Τρίτη, οπότε θα πρέπει να πάμε κι εμείς με αυτούς τους ρυθμούς.

Ωστόσο, επειδή θέλω να είμαι ειλικρινής απέναντι σε όλους τους συναδέλφους, έθεσα θέμα στη Διάσκεψη των Προέδρων γι’ αυτές τις επισπεύσεις, που, πολλές φορές, δημιουργούν προβλήματα στον τρόπο λειτουργίας των Επιτροπών, άλλα για τις επόμενες. Αυτό το νομοσχέδιο, όμως, θα το επεξεργαστούμε με τον τρόπο που προανέφερα. Αυτό σημαίνει, ότι αύριο στις 10.00΄ θα έχουμε την ακρόαση φορέων, ώστε μόλις ολοκληρωθεί η ακρόαση να έχουμε τη συζήτηση, επί των άρθρων και τη Δευτέρα να έχουμε τη β΄ ανάγνωση. Όμως, επειδή κάποιοι συνάδελφοι θα πρέπει να έρθουν από τις Περιφέρειές τους, προτείνω τη Δευτέρα στις 15:00΄, όπου θα προεδρεύσει ο συνάδελφος, ο κ. Βασίλης Γιόγιακας, να έχουμε τη β΄ ανάγνωση, ώστε να ολοκληρωθεί η επεξεργασία του από την Επιτροπή μας και να εισαχθεί την Τρίτη προς ψήφιση στην Ολομέλεια.

Εφόσον είμαστε σύμφωνοι σε αυτό, που, έτσι κι αλλιώς, δεν υπάρχουν περιθώρια για κάποιες ιδιαίτερες διαφοροποιήσεις προχωράμε.

Καλώ τους Εισηγητές και όλους τους συναδέλφους να μας δώσουν τους εκπροσώπους των φορέων, τους οποίους θα αναγνώσω στην πορεία. Εφόσον, λοιπόν, δεν έχουμε κάποια άλλη διαδικαστική παρατήρηση, να αρχίσουμε την ουσιαστική μας συζήτηση.

Να διευκολύνουμε τον συνάδελφο, τον κ. Σαρακιώτη, Εισηγητή του ΣΥΡΙΖΑ, εάν δεν υπάρχει αντίρρηση, να λάβει πρώτος τον λόγο. Ευχαριστώ.Τον λόγο έχει ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Σας ευχαριστώ, κύριε Πρόεδρε, όπως και τον συνάδελφο της Ν.Δ., τον κ. Ταραντίλη, καθώς έχω μία ανειλημμένη υποχρέωση εκτός Αθηνών και πρέπει να αποχωρήσω λίγο νωρίτερα.

Ξεκινώντας τη συζήτηση, θα ήθελα να σας αναφέρω, ότι κατετέθη, προ ημερών, ένα αίτημα από την πλευρά του ΣΥΡΙΖΑ. Σαράντα πέντε Βουλευτές του Κόμματος προσυπογράψαμε τη σύγκλιση, μεταξύ άλλων, και της Επιτροπής Παραγωγής και Εμπορίου για το μείζον ζήτημα της ΛΑΡΚΟ. Οπότε, κατά τη διάρκεια της συνεδρίασης, θα ήθελα να μας ενημερώσετε, για το αν γνωρίζετε την εξέλιξη του αιτήματος και πως τοποθετείστε επί αυτού.

Η ΛΑΡΚΟ είναι η μεγαλύτερη μεταλλευτική βιομηχανία στην Ευρωπαϊκή Ένωση. Αυτή τη στιγμή, βρίσκονται στον «αέρα» οι 1.300 εργαζόμενοι της και με τα νέα δεδομένα, τα οποία βιώνουμε και μετά τη ρωσική εισβολή στην Ουκρανία, υπάρχει ένα θετικό έδαφος για την πορεία της ΛΑΡΚΟ, καθώς η Ρωσία, όπως όλοι γνωρίζουμε, είναι από τις μεγαλύτερες χώρες παραγωγής νικελίου παγκοσμίως.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Σαρακιώτη, όντως, πήραμε αυτή την επιστολή. Επισπεύδουσα Επιτροπή θα είναι η Διαρκής Επιτροπή Οικονομικών. Παρ’ όλα αυτά εμείς ως Επιτροπή Παραγωγής και Εμπορίου προωθήσαμε το αίτημά σας. Όμως, επειδή το θέμα αφορά τρεις Επιτροπές, καταλαβαίνετε ότι ξεπερνά τη δικαιοδοσία, ανεξάρτητα αν έχει τις απαιτούμενες υπογραφές, που δεν τις έχει, του Προεδρείου μιας Επιτροπής.

Οπότε, το συγκεκριμένο αίτημα πρέπει να το δει ο Πρόεδρος της Βουλής, στον οποίον έχουμε απευθύνει την επιστολή σας και εκείνος, κάποια στιγμή, θα μας δώσει την απάντησή του, αφού συνεννοηθεί, βεβαίως, και με τους συναρμόδιους Υπουργούς, αν γίνει και πότε πρέπει να γίνει.

Αυτό, λοιπόν, που έπρεπε να κάνουμε εμείς ως Επιτροπή, το κάναμε για λογαριασμό και των άλλων συναδέλφων, που πιθανόν και αυτοί να έχουν κάνει το ίδιο.

Άρα, είναι σε εκκρεμότητα, σε επίπεδο πια του Προεδρείου της Βουλής.

Έχετε τον λόγο, λοιπόν, επί του νομοσχεδίου, κύριε Σαρακιώτη.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Σας ευχαριστώ, κύριε Πρόεδρε, για την ενημέρωση.

Εισερχόμαστε, λοιπόν, στη συζήτηση αναφορικά με το νομοσχέδιο του Υπουργείου Ανάπτυξης και Επενδύσεων για τη σύσταση εταιρειών μέσω των Υπηρεσιών Μιας Στάσης και τήρηση του Γενικού Εμπορικού Μητρώου, καθώς και την Ενσωμάτωση Οδηγίας, σε ότι αφορά στη χρήση ψηφιακών εργαλείων και διαδικασιών στον τομέα του εταιρικού δικαίου, το ΓΕΜΗ, του οποίου η συντεταγμένη λειτουργία έχει υπονομευθεί, επί ημερών σας.

Είναι πρόσφατες, εξάλλου, οι αποκαλύψεις για την, υπό την εποπτεία, του Υπουργείου Ανάπτυξης και υπό την προεδρία διορισμένης πολιτευτού της Νέας Δημοκρατίας, Ανώνυμη Εταιρεία Βιομηχανικής Έρευνας Τεχνολογικής Ανάπτυξης και Εργαστηριακών Δοκιμών ΕΒΕΤΑΜ Α.Ε. η οποία, κατά δήλωση του Υπουργού, έκανε, εξαιρετικά, καλή δουλειά, παρουσιάζοντας ζημία μετά φόρων, ύψους 1,3 εκατομμυρίων ευρώ το 2020, έναντι, μόλις 60.500 ευρώ το 2019. Ενδεχομένως, είναι αντιληπτή η μείωση του κύκλου εργασιών, λόγω των επιπτώσεων της πανδημίας, κατά 527.000 ευρώ, Όμως, πώς μπορεί να δικαιολογηθεί η ταυτόχρονη αύξηση των αμοιβών τρίτων, κατά 547.000 ευρώ; Πώς εξηγούνται οι δαπάνες, ύψους 338.000 ευρώ για τον κορονοϊό και γιατί η ετήσια έκθεση του Δ.Σ. της EΒΕΤΑΜ για το 2020, δεν υπογράφεται από την Πρόεδρό της, ενώ δημοσιεύτηκε στο ΓΕΜΗ, μόλις τον Γενάρη του 2022. Θυμίζω, παρενθετικά, ότι η δημοσίευση της έκθεσης στο ΓΕΜΗ, οφείλει να γίνεται, εντός εννέα μηνών, αλλά στη συγκεκριμένη περίπτωση, πραγματοποιήθηκε μετά από δεκατέσσερις μήνες.

Ειρήσθω εν παρόδω, στο τέλος της περασμένης εβδομάδας, λίγες ημέρες μετά τις εν λόγω αποκαλύψεις, ανακοινώθηκε η παραίτηση της Προέδρου, ενώ την ίδια στιγμή ο Αντιπρόεδρος και στενός συνεργάτης, απ’ ότι φαίνεται, του κ. Υπουργού, παραμένει, απολαμβάνοντας, προφανώς, την κάλυψη του τελευταίου.

Στο πλαίσιο των επόμενων συνεδριάσεων, κυρίες και κύριοι συνάδελφοι, θα εμβαθύνουμε περαιτέρω στο περιεχόμενο του νομοσχεδίου. Επί της παρούσης, επισημαίνεται ενδεικτικά, ότι το νομοσχέδιο ενσωματώνει τροποποιήσεις ευρωπαϊκής Οδηγίας, η διαπραγμάτευση επί των οποίων πραγματοποιήθηκε, επί Κυβέρνησης ΣΥΡΙΖΑ. Οφείλεται, επίσης, να τονιστεί, ότι η ηλεκτρονική Υπηρεσία Μιας Στάσης, σχεδιάστηκε το 2016 και υλοποιήθηκε το 2018, οδηγώντας την Ελλάδα στην πρώτη θέση, μεταξύ των κρατών μελών της Ευρωπαϊκής Ένωσης, σε ότι αφορά στον δείκτη doing business στην κατηγορία έναρξης επιχείρησης.

Αναφορικά με το άρθρο 12, και την ηλεκτρονική Υπηρεσία Μιας Στάσης, το αρμόδιο Υπουργείο οφείλει να μεριμνήσει για την ποσοτική και ποιοτική επάρκεια των δειγματοληπτικών ελέγχων από τις αρμόδιες υπηρεσίες, καθώς, ιδίως, ως προς τις επωνυμίες, η βάση δεδομένων δεν είναι ακόμη αρκετά ώριμη. Προφανώς, η επιτάχυνση των διαδικασιών σύστασης εταιρείας αποτελεί ζητούμενο, όπως και η άρση των γραφειοκρατικών εμποδίων. Όμως, αυτό πρέπει να συνδυαστεί με ελέγχους, οι οποίοι διασφαλίζουν την επαρκή εποπτεία της διαδικασίας.

Στο άρθρο 50, περί διοικητικών κυρώσεων, προφανώς, και δεν είμαστε, κατ’ αρχήν, κατά του συνολικού σκεπτικού. Επισημαίνεται, ωστόσο, ότι η υπέρμετρη αυστηρότητα ενδέχεται να οδηγήσει στα ακριβώς αντίθετα αποτελέσματα, σε μία οικονομία που στηρίζεται στις μικρές και μεσαίες επιχειρήσεις και οποιαδήποτε κύρωση αρκετών χιλιάδων ευρώ, ενδέχεται να τις ωθήσει αμέσως σε λουκέτο.

Στο άρθρο 52 και συγκεκριμένα μέσω της παρ.3, είναι ευχάριστο ότι επιχειρείτε να διορθώσετε το λάθος που είχατε κάνει με την υποχρέωση εγγραφής ατομικών επιχειρήσεων και μάλιστα, με οικονομική επιβάρυνση. Θυμόμαστε όλοι τις αντιδράσεις, για παράδειγμα, των δικηγόρων και συνολικά των επιστημόνων, οι οποίοι είχαν δηλώσει την κατηγορηματική αντίθεσή τους στην υποχρεωτική εγγραφή στο ΓΕΜΗ φυσικών προσώπων που δεν έχουν την εμπορική ιδιότητα.

Επιπροσθέτως, δράττομαι της ευκαιρίας της συζήτησης, επί του παρόντος νομοσχεδίου, ώστε να αναφερθώ στο αίτημα των ανθρώπων της κοινωνικής και αλληλέγγυας οικονομίας, όπως διατυπώθηκε και στο πλαίσιο της διαβούλευσης. Συγκεκριμένα, ζητούν με εσωτερική μετάπτωση των στοιχείων, να γίνει καταχώρηση στο ΓΕΜΗ από την ειδική ΥΓΕΜΗ του Υπουργείου Εργασίας και Κοινωνικών Υποθέσεων όλων των, ήδη, υπαρχόντων κοινωνικών συνεταιριστικών επιχειρήσεων, καθώς και των συνεταιρισμών εργαζομένων του ν.4430/2016, καθώς και των κοινωνικών συνεταιρισμών περιορισμένης ευθύνης του ν.2716/1999.

Ο τομέας της κοινωνικής και αλληλέγγυας οικονομίας εξακολουθεί, εν έτη 2022, να βρίσκεται στο περιθώριο της οικονομικής δραστηριότητας, παρά το γεγονός, ότι διεθνώς θεωρείται κινητήριος δύναμη της δίκαιης ανάπτυξης. Συνεπώς, αποτελεί ευθύνη μας να ενσκήψουμε πάνω από τα αιτήματα των ανθρώπων του εν λόγω ελπιδοφόρου οικοσυστήματος.

Το παρόν νομοσχέδιο κατατίθεται, εν μέσω μιας εξαιρετικά δυσχερούς συγκυρίας, για την πραγματική οικονομία και το εισόδημα των πολιτών, με τις ακραίες ανατιμήσεις να έχουν αγγίξει το σύνολο των αγαθών και των υπηρεσιών. Βεβαίως, ο κ. Υπουργός μάς είχε διαβεβαιώσει ότι η ακρίβεια θα διαρκούσε έως τον Δεκέμβρη, αλλά ξέχασε να μας προσδιορίσει το έτος. Θεωρεί, προφανώς, ότι κάθε αποτυχημένη πρόβλεψη θα μπορεί μετέπειτα να την καλύπτει με απίθανες δικαιολογίες, αν και μετά από δυόμιση χρόνια Κυβέρνησης Νέας Δημοκρατίας, κάθε δικαιολογία θεωρείται, πλέον, πιθανή.

Πρώτα έφταιγε η πανδημία, έπειτα έφταιγαν η ανάπτυξη και τα μοναδικά επιτεύγματα της Κυβέρνησης Μητσοτάκη που συμπαρέσυραν τις τιμές προς τα πάνω. Εν συνεχεία, έφταιγε ο ΣΥΡΙΖΑ, επειδή προειδοποιούσε, ορθά, για το φαινόμενο, όσο δεν λαμβάνατε μέτρα, ότι δεν θα είναι παροδικό. Σήμερα, εδώ κι έναν μήνα, φταίει ο πόλεμος στην Ουκρανία και αντί για λύσεις και δράσεις, προχωράτε σε ευφυολογήματα και υπεκφυγές.

Στην πραγματικότητα, φταίει η απουσία βούλησης για τη λήψη αποτελεσματικών μέτρων διαχείρισης της κρίσης, η άρνησή σας με επιχειρήματα, περί ιδιοκτητών cayenne και κλεισίματος των θερμοσιφώνων να αυξήσετε τα εισοδήματα των πολιτών, μέσω και της αύξησης του κατώτατου μισθού, όπως έχουμε προτείνει, εδώ και δύο χρόνια, η απώλεια κάθε ελέγχου στην αγορά, η έξαρση των φαινομένων αισχροκέρδειας και η ανεξέλεγκτη δράση των καρτέλ. Γιατί, πώς αλλιώς εξηγείται, ότι η χώρα μας είναι πρωταθλήτρια σε κάθε αρνητικό δείκτη σε επίπεδο Ευρωπαϊκής Ένωσης και ουραγός σε κάθε θετικό; Τι απαντάτε στους πολίτες, οι οποίοι ρωτούν αν στα δεκαοκτώ κράτη μέλη της Ευρωπαϊκής Ένωσης, όπου μειώθηκε ο ειδικός φόρος κατανάλωσης στα κατώτατα όρια κυκλοφορούν μόνο cayenne στους δρόμους;

Πώς να ερμηνεύσουμε την απόλυτη διαπραγματευτική αποτυχία σας, κατόπιν της οποίας η ρωσική εταιρεία Gazprom πουλά, κατά 30% ακριβότερο το φυσικό αέριο στην Ελλάδα, σε σύγκριση με τη γειτονική μας Βουλγαρία; Κι αυτό, τη στιγμή που το 2011 η κατανάλωση φυσικού αερίου στη χώρα μας αυξήθηκε κατά 12%, ενώ στην Ευρώπη μειώθηκε, κατά 10% το μερίδιο του φυσικού αερίου στην ηλεκτροπαραγωγή. Στην Ολλανδία, χαρακτηριστικά, μειώθηκε κατά 49%, στη Γαλλία κατά 46% ενώ στην Ελλάδα αυξήθηκε κατά 24%. Παντελής απουσία στρατηγικής, ουδεμία μέριμνα για ό,τι επερχόταν, ούτε καν προβληματιστήκατε, γιατί η Ευρώπη πορευόταν προς μία κατεύθυνση και η χώρα μας προς μία, εντελώς, αντίθετη. Προφανώς, θεωρούσατε ότι «είναι στραβός ο γιαλός και όχι ότι στραβά αρμενίζατε».

Η ίδια τακτική και σε επίπεδο εγχώριας ηλεκτροπαραγωγής. Επί μήνες, η Ένωση Βιομηχανικών Καταναλωτών Ενέργειας καταγγέλλει ολιγοπώλιο και χειραγώγηση τιμών στην αγορά ηλεκτρικής ενέργειας, ενώ σύνδεσμοι βιομηχανιών σάς έχουν τονίσει, ότι θα σταματήσουν την παραγωγή λόγω ενεργειακού κόστους.

Τι κάνετε εσείς γι’ αυτό; Εγκαταλείπετε την αγορά, χωρίς ελέγχους και κανόνες και 400 εκατομμύρια ευρώ πρέπει να τονίσουμε, ότι ήταν τα «ουρανοκατέβατα» κέρδη, όπως, άλλωστε, τα χαρακτηρίζει και τα αναφέρει η Ευρωπαϊκή Ένωση, των ηλεκτροπαραγωγών από φυσικό αέριο για ένα μόνο τρίμηνο, το τελευταίο του 2021, ενώ, παράλληλα, οδηγήσατε τη ΔΕΗ στην απώλεια του δημοσίου ελέγχου.

Το σχέδιό σας ήταν ορατό εξαρχής, καθώς τον Σεπτέμβρη του 2019 αυξήσατε, κατά 20% τα τιμολόγια της ΔΕΗ, με την ψευδή δικαιολογία, ότι θέλατε να τη σώσετε. Μία επιχείρηση, η οποία διατήρησε σταθερά τα τιμολόγια κατά την περίοδο 2015-2019, κανένας Έλληνας πολίτης δεν είδε ούτε ένα ευρώ αύξηση στους λογαριασμούς και κατάφερε να προχωρήσει, ταυτόχρονα, σε επενδύσεις ύψους ενός δισεκατομμυρίου ευρώ και να μειώσει, την ίδια στιγμή, τον δανεισμό της, κατά ένα δισεκατομμύριο ευρώ.

Ακολούθως, το 2020 με τις τιμές στα καύσιμα να βρίσκονται στο ναδίρ, λόγω πανδημίας, οι προμηθευτές ηλεκτρικής ενέργειας πουλούσαν έως και τέσσερις φορές πάνω από την τιμή της χονδρικής. Πού ήταν ο δημόσιος έλεγχος εκείνη την περίοδο; Λογοδότησε κανένας για τα πεπραγμένα;

Η «αριστερή» Κυβέρνηση του Μάριο Ντράγκι στην Ιταλία επέβαλε φόρο στα υπερκέρδη των ιδιωτών παρόχων ηλεκτρικής ενέργειας. Καμία ιδεοληψία δεν σταμάτησε την ιταλική κυβέρνηση από μία αναδιανεμητική πολιτική, η οποία ξεκινά από την καταπολέμηση της αισχροκέρδειας στην αγορά, κάτι που εσείς αρνείστε μετ’ επιτάσεως να πράξετε. Φυσικά, η εν λόγω δυσμενής κατάσταση μετακυλίεται στους πολίτες μέσα από τις τιμές των αγαθών και των υπηρεσιών, αλλά, βεβαίως, και τη λειτουργία των επιχειρήσεων. Μόνο εντός του Μαρτίου οι αυξήσεις στα ράφια των σουπερμάρκετ άγγιξαν μεσοσταθμικά το 10%, με τον πληθωρισμό να προβλέπεται ότι θα αγγίξει το 9%. Σε σχέση με τον Σεπτέμβρη του 2021 έχουν αυξηθεί οι τιμές στο φρέσκο γάλα κατά 15 λεπτά, στο ελαιόλαδο στα 10 ευρώ στη συσκευασία των 5 λίτρων, στα ζυμαρικά και στη ζάχαρη κατά 50%, στο ψωμί έως και 1,2 ευρώ σε ορισμένους φούρνους από 80 λεπτά που ήταν πριν από λίγες μόλις εβδομάδες.

Σε σχέση μόλις με τις αρχές Μαρτίου, η άνοδος των τιμών είναι ενδεικτική. Στο αλεύρι κατά 7,5%, στο ηλιέλαιο κατά 6% και στο αραβοσιτέλαιο κατά 3%. Η εν λόγω απραξία σας δημιουργεί ντόμινο προβλημάτων στην ομαλή λειτουργία της οικονομίας, καθώς η μείωση των καταθέσεων από τις αρχές του έτους φτάνει τα 2 δις ευρώ με τους πολίτες και τις επιχειρήσεις να ξοδεύουν, πλέον, τις οικονομίες τους για να ανταπεξέλθουν.

Ο ΣΥΡΙΖΑ και ο Πρόεδρός του Αλέξης Τσίπρας, έχουν προτείνει, εξ αρχής, την αύξηση του κατώτατου μισθού στα 800 ευρώ, προκειμένου να δοθεί μία «ανάσα» στην πραγματική οικονομία. Αντί να κάνετε δεκτή την εν λόγω πρόταση, επιλέξατε να εμπαίζετε τους πολίτες με την ευτελή αύξηση ύψους 2%, πολιτική η οποία έχει κατατάξει την Ελλάδα στην τρίτη χαμηλότερη βαθμίδα της Ευρωπαϊκής Ένωσης με ωριαίο κόστος εργασίας 17,2 ευρώ, σύμφωνα με τα στοιχεία της Eurostat, ενώ ο μέσος όρος σε επίπεδο Ευρωζώνης ανέρχεται, πλέον, στα 32,8 ευρώ.

Κύριε Πρόεδρε, όπως προανέφερα, η κωδικοποίηση των διατάξεων, περί του ΓΕΜΗ κινείται, γενικώς, προς την ορθή κατεύθυνση. Σε ότι αφορά στη στάση μας στο υπό συζήτηση νομοσχέδιο, επιφυλασσόμαστε και θα αναπτύξουμε αναλυτικότερα τις θέσεις μας κατά τις επόμενες συνεδριάσεις.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, επειδή θα φύγει ο κ. συνάδελφος, για να μην μείνει κάτι αναπάντητο, θέλω να πω τρία πράγματα.

Το πρώτο αφορά στην ΕΒΕΤΑΜ. Αν επιθυμείτε εσείς ή γενικότερα το Κόμμα σας να κάνουμε μία συζήτηση για την ΕΒΕΤΑΜ στην Επιτροπή, είμαι πολύ πρόθυμος να την κάνουμε.

Τα σχετικά δημοσιεύματα που είδατε είναι, ως συνήθως, παραπειστικά. Η ΕΒΕΤΑΜ είναι μία εμπορική εταιρεία. Μπορεί να ανήκει στο κράτος, έχει, όμως, εμπορική δραστηριότητα και ανταγωνίζεται άλλες εμπορικές εταιρείες. Δεν έχει νόημα να συζητάμε για τις ζημίες του 2020, για μία χρονιά, δηλαδή, που οι τζίροι όλων των εμπορικών εταιρειών έπεσαν πάρα πολύ, της ΕΒΕΤΑΜ, περίπου, κατά ενάμισι εκατ., διότι οι εταιρείες πελάτες της ήταν κατά μεγάλο διάστημα κλειστές το 2020, λόγω της πανδημίας. Όχι μόνο, λοιπόν, έχασε πολύ μεγάλο τζίρο, λόγω του ότι ήταν η αγορά πολύ μικρότερη, καθώς είχαμε ύφεση 9% στην Ελλάδα το 2020, αλλά διότι, επιπλέον, έπρεπε να προχωρήσει σε μία σειρά εξόδων, για να μπορέσει να αντιμετωπίσει τον Covid και τους νέους κανονισμούς που η πανδημία έθετε, για να λειτουργήσει μία τέτοια εταιρεία, σύμφωνα από τους κανόνες ασφαλείας. Κατά συνέπεια, λοιπόν, είχε αυξημένες δαπάνες, λόγω του Covid και πολύ μειωμένα έσοδα, λόγω του Covid, γι’ αυτό και υπήρχε αυτή η ζημιά, που σωστά αναφέρατε.

Το 2021, ήδη, η εταιρεία γύρισε σε οριακά κέρδη με σημαντική αύξηση του τζίρου της και το 2022, τους πρώτους δύο μήνες έχει πολύ μεγάλη αύξηση τζίρου, που θα πάει σε ρεκόρ. Για να καταλάβετε, ο τζίρος το 2019 ήταν, περίπου, 4,5 εκατ., το 2021 ήταν 4,8 εκατ. και ο τζίρος φέτος, με τον ρυθμό που πηγαίνουμε, πάμε για πάνω από 6,5 εκατ. Άρα, λοιπόν, η εταιρεία πηγαίνει καλά. Αν πάρετε οποιαδήποτε εμπορική εταιρεία στην Ελλάδα και συγκρίνετε κέρδη και ζημίες την περίοδο 2019-2020, είναι ζήτημα αν θα βρείτε εκατό εταιρείες που έχουν κέρδη το 2020, σε σχέση με το 2019, και είναι μόνο όσες εταιρείες ασχολούνται με αντισηπτικά, μάσκες, γάντια και με τέτοια πράγματα. Όλοι οι υπόλοιποι είχαν ζημίες.

Εξ αυτού του γεγονότος, βγάλαμε τα 42 δις, κάναμε τις επιστρεπτέες προκαταβολές, μοιράσαμε όλα αυτά τα χρήματα που κι εσείς ως ΣΥΡΙΖΑ λέγατε να μοιράσουμε, αναγνωρίζοντας ότι οι επιχειρήσεις το 2020 είχαν ζημίες. Άρα, λοιπόν, όλα τα σχετικά δημοσιεύματα είναι παραπειστικά.

Έχοντας προβλέψει, γιατί στην πολιτική είμαι λίγο παλιός, ότι θα έρθει η ώρα που κάποιοι από τον ΣΥΡΙΖΑ ή φιλικές εφημερίδες σε εσάς, για παράδειγμα το Documento, θα αρχίσουν να γράφουν τέτοιου δημοσιεύματα, βλέποντας την εταιρεία και το γιατί πηγαίνει έτσι, διέταξα, πριν από πέντε μήνες, έκτακτο διαχειριστικό έλεγχο στην εταιρεία, ο οποίος διενεργήθηκε από ορκωτό λογιστή που διορίστηκε για τη δουλειά αυτή από το Γενικό Λογιστήριο του Κράτους, όχι από εμένα. Υπάρχει, λοιπόν έκθεση του ορκωτού λογιστή, η οποία αν ζητηθεί από εσάς θα την παραλάβετε, η οποία είναι διθυραμβική για την εταιρεία, ότι λειτουργεί κανονικά.

Πρέπει δε να πω επικουρικά σε όλα αυτά, ότι η εταιρεία που παραλάβαμε, ήταν μία από τις μοναδικές εταιρείες του δημοσίου που δεν δημοσίευε τις δαπάνες της στη «ΔΙΑΥΓΕΙΑ», την είχατε ξεχάσει τα χρόνια του ΣΥΡΙΖΑ την ΕΒΕΤΑΜ από τη ΔΙΑΥΓΕΙΑ. Με δική μου εντολή η ΕΒΕΤΑΜ, εδώ και έναN χρόνο, έχει φτιάξει τμήμα προμηθειών και όλες οι δαπάνες δημοσιεύονται στη «ΔΙΑΥΓΕΙΑ», όπως όλες οι άλλες εταιρείες που ανήκουν στο δημόσιο. Ένα κενό του νόμου, ακριβώς επειδή ασκεί εμπορική δραστηριότητα, επέτρεπε να μην ήταν στη «ΔΙΑΥΓΕΙΑ», κατά μία ερμηνεία, η ΕΒΕΤΑΜ και δεν ήταν στη «ΔΙΑΥΓΕΙΑ» και την έβαλα εγώ. Δηλαδή, είναι και περίεργο να κατηγορούμαι, όταν είμαι ο Υπουργός που έφερε τη διαφάνεια σε αυτή την εταιρεία.

Άρα, όπως το παρουσιάσατε είναι, εντελώς, λανθασμένο για τους λόγους σας είπα. Εάν, όμως, θέλετε ενδελεχή συζήτηση για την ΕΒΕΤΑΜ, δεν έχω καμία αντίρρηση, είμαι πάρα πολύ πρόθυμος. Είναι μία εταιρεία που την πιστεύω πάρα πολύ, έχει μπει δυνατά στον χώρο της βιομηχανίας, ανταγωνίζεται μεγάλες εταιρείες ιδιωτικές κολοσσούς, επί ίσοις όροις, οι εργαζόμενοι της κάνουν πάρα πολύ καλή δουλειά και έχει την πλήρη εμπιστοσύνη της πολιτικής ηγεσίας.

Αναφερθήκατε στον πληθωρισμό, λέγοντας ότι χρησιμοποιούμε ευφυολογήματα, ότι, δήθεν, για τον πληθωρισμό ευθύνεται ο πόλεμος και ότι μένουμε μόνο σε ατάκες και διάφορα τέτοια. Με συγχωρείτε, μπορεί να υπάρξει μεγαλύτερο ευφυολόγημα από το να ισχυριστεί κάποιος σοβαρά, ότι για τον πληθωρισμό δεν ευθύνεται το πόλεμος. Δηλαδή, να το πω πιο απλά και σε εσάς, αλλά και στους Έλληνες πολίτες που μας παρακολουθούν. Πριν από μία εβδομάδα, όλη η κουβέντα από τον ΣΥΡΙΖΑ στον δημόσιο διάλογο ήταν κριτική προς τον Πρωθυπουργό της χώρας, διότι, δήθεν, είχε αδρανήσει στον τομέα της ενέργειας και δεν διεκδίκησε και δεν πήρε αυτό που πήρε η Ισπανία και η Πορτογαλία, όπως την εξαίρεσή της από τη διασύνδεση του ενιαίου συστήματος ενεργειακής διασύνδεσης της Ευρωπαϊκής Ένωσης. Κατηγορούσατε τον Μητσοτάκη, ότι ολιγώρησε και κατάφερε ο Σάντσεθ και η Ισπανία να κάνει κάτι που δεν καταφέραμε εμείς.

Επίσης, έχω ακούσει και εσάς προσωπικά, αλλά και άλλους συναδέλφους σας, να λέτε ότι Ισπανία έβαλε πλαφόν στο φυσικό αέριο, η Ισπανία έβαλε πλαφόν στην ηλεκτρική ενέργεια, η Ισπανία έβαλε πλαφόν στα ενοίκια και διάφορα τέτοια που, κατά καιρούς, λέτε ως παράδειγμα.

Έχετε υπόψη σας, κύριε συνάδελφε, πόσο πληθωρισμό για τον μήνα Μάρτιο του 2022 ανακοίνωσε χθες η Ισπανία; Το γνωρίζετε; 9,8%, δηλαδή, 10%, είναι ο υψηλότερος πληθωρισμός, εδώ και 37 χρόνια. Στην Ελλάδα έχουμε πληθωρισμό 6,3% ή όσο βγει τον Μάρτιο, δεν ξέρουμε ακόμη, γιατί φταίει ο Μητσοτάκης κατά τον ΣΥΡΙΖΑ. Στην Ισπανία φταίει ο Σάντσεθ και οι Podemos; Είναι ζήτημα πολιτικής βούλησης ο πληθωρισμός;

Μα είναι, απολύτως, προφανές, ότι ο πληθωρισμός, πλέον, είναι εισαγόμενος. Και βεβαίως, σε πάρα πολύ μεγάλο βαθμό, εξαρτάται από τον πόλεμο. Απόδειξη ότι όταν βγαίνει μία είδηση, ότι οι διαπραγματεύσεις πηγαίνουν καλά, μεταξύ Ουκρανών και Ρώσων πέφτει το πετρέλαιο 10-15 δολάρια σε λίγες ώρες, όταν διαψεύδονται αυτές οι προσδοκίες ξανανεβαίνει 10-15 δολάρια μέσα σε λίγες ώρες. Το ίδιο ισχύει για το σιτάρι, το ηλιέλαιο, το νικέλιο, τον χαλκό και ούτω καθεξής. Είναι, σχεδόν, κωμικό να υπάρχει ένα κόμμα στον πλανήτη που δεν καταλαβαίνει, ότι για τον πληθωρισμό ευθύνεται ο πόλεμος. Και ο πόλεμος, για να είμαι ακριβής.

Στο δόκιμο ερώτημα, μα είχε ξεκινήσει ο πληθωρισμός πριν τον πόλεμο, που μπορεί να ισχυριστεί κάποιος, αυτό είναι αληθές, αλλά πάλι προσπερνάει μία προηγούμενη πραγματικότητα, ότι μετά το πέρας των καραντίνων της πανδημίας, υπήρχε μία πολύ μεγάλη διατάραξη της παγκόσμιας εφοδιαστικής αλυσίδας. Για να το πω με πολύ απλά λόγια, ταυτόχρονα, είχαν κλείσει όλες οι οικονομίες του πλανήτη, άρα άδειασαν οι αποθήκες όλων των εταιρειών του κόσμου, κατά την εποχή της καραντίνας, γιατί πέταξαν εμπορεύματα που χάλασαν ή πέρασε η μόδα τους ή οτιδήποτε άλλο και ταυτόχρονα, άνοιξαν όλες οι οικονομίες του πλανήτη, αλλά, ταυτόχρονα, δημιουργήθηκε μία τεράστια παγκόσμια ζήτηση, για να ξαναγεμίσουν όλες οι αποθήκες όλων των εταιρειών του κόσμου. Αυτό συνέπεσε τότε, λέω για πριν τον πόλεμο, με το γεγονός ότι η Κίνα παρέμενε σε καραντίνα για τον Covid και άρα, στα λιμάνια της κάθε πλοίο που έμπαινε, έπρεπε να περιμένει είκοσι μία ημέρες για να φορτώσει και να φύγει, προκαλώντας έτσι τεράστιο μποτιλιάρισμα στη θάλασσα και απίστευτη αύξηση των ναύλων. Για να καταλάβετε ένα container χρέωνε την ημέρα, πριν τον Covid από 5.000 έως 8.000 δολάρια, μέσα στην κρίση έφθασε στα 60.000 δολάρια και το παγκόσμιο ρεκόρ έφθασε είναι 250.000 δολάρια την ημέρα. Άρα, η διατάραξη της παγκόσμιας εφοδιαστικής αλυσίδας ξεκίνησε τον πληθωριστικό κύκλο από τον Ιούλιο μήνα στην Ευρώπη και στην Ελλάδα και στον κόσμο, γιατί, ακριβώς, άνοιξαν ταυτόχρονα όλες οι οικονομίες.

Τι προβλέπαμε εμείς και η Ευρωπαϊκή Κεντρική Τράπεζα και οι άλλοι; Ότι αυτό θα έπεφτε, καθώς θα εξομαλυνόταν η ζήτηση με το άνοιγμα των οικονομιών και τη μεταφορά των εμπορευμάτων, καθώς όλοι ήθελαν να γεμίσουν τις αποθήκες και τα μαγαζιά τους, ενόψει της αγοράς των Χριστουγέννων. Όταν αυτή η κίνηση των εμπορευμάτων θα ολοκληρωνόταν, θα ξεκίναγε η πτώση του πληθωρισμού. Γι’ αυτό και οι προβλέψεις όλων ήταν, ότι από τις γιορτές και μετά θα είχαμε πτώση του πληθωρισμού.

Όμως, από τον μήνα Νοέμβριο και μετά ξεκίνησε η κουβέντα για το αν ο Πούτιν θα εισβάλει στην Ουκρανία. Μόλις άρχισε να το λέει το CNN, η αμερικανική κυβέρνηση, τα διάφορα κανάλια ότι μπορεί να εισβάλει ο Πούτιν και ότι θα εισβάλει σε δύο μήνες ή σε δύο εβδομάδες, αυτό οδήγησε αυτομάτως τις τιμές ενέργειας στο να ανέβουν. Κάτι, βέβαια, που δεν είχε υπολογίσει κανένας, όταν μιλούσαμε για τα Χριστούγεννα και την εφοδιαστική αλυσίδα που εξηγούσα προηγουμένως και μετά ο πληθωρισμός άρχισε να ανεβαίνει, έως ότου που «εξερράγη» από τις 24 Φεβρουαρίου και μετά.

Δεν καταλαβαίνω, γιατί πρέπει να μαλώνουμε, να αντιδικούμε σε αυτονόητα πράγματα και να τσακωνόμαστε. Και καλά να το κάνουν στα κανάλια οι δημοσιογράφοι ή σε ένα καφενείο οι συμπολίτες μας, καθώς μπορεί να μην γνωρίζουν οικονομικά, που δεν είναι και υποχρεωμένοι να τα ξέρουν όλα αυτά και το καταλαβαίνω. Οι πολίτες πάνε supermarket, τα βλέπουν όλα ακριβά, ο λογαριασμός του ρεύματος είναι πολύ ακριβός και σε όλα αυτά δυσανασχετούν και καλά κάνουν. Όμως, τώρα εμείς, μεταξύ μας, Βουλευτές άνθρωποι που είναι η δουλειά μας να ασχολούμαστε, να μην καταλαβαίνουμε ποια είναι η αιτία του πληθωρισμού;

Κλείνω με το πιο απλό. Aν το πρόβλημα του πληθωρισμού στην Ελλάδα ήταν εγγενές, ήταν, δηλαδή, πρόβλημα καρτέλ, πρόβλημα έλλειψης ελέγχων ή οτιδήποτε άλλο, τότε σε αυτή την περίπτωση, η Ελλάδα δεν θα είχε τον ευρωπαϊκό μέσο όρο πληθωρισμού. Θα είχε πάνω από τον ευρωπαϊκό όρο πληθωρισμού, γιατί θα είχε το πρόβλημα το διεθνές, συν το δικό της πρόβλημα. Η Ελλάδα είναι σταθερά ή κάτω από τον μέσο όρο ή ακριβώς στον μέσο όρο. Άρα, δεν είναι το δικό μας το πρόβλημα. Είναι αυτό που αναγκαστικά πληρώνουμε από τον παγκόσμιο εισαγόμενο πληθωρισμό, όπου, είτε έχεις φιλελεύθερη κυβέρνηση, όπως έχουμε εμείς στην Ελλάδα, είτε έχεις σοσιαλαριστερή κυβέρνηση, όπως έχουν στην Ισπανία, είναι αδύνατον να το αποφύγεις. Δεν είναι θέμα ιδεολογίας. Είναι ζήτημα εποχής. Ζούμε σε εποχή παγκόσμιου πληθωριστικού κύκλου.

Χθες το Βέλγιο ανακοίνωσε πληθωρισμό 8,5%, η Ιταλία 8%, η Ισπανία 9,8% , η οποία κατέχει, μέχρι στιγμής, το ρεκόρ. Δηλαδή, τι θα γινόταν; Αν κυβερνούσατε εσείς, θα βγάζατε ένα διάταγμα παγκόσμιο να μειώσετε την τιμή στο πετρέλαιο ή στο φυσικό αέριο και τώρα αυτά τα λέμε στα σοβαρά στη Βουλή των Ελλήνων και μας ακούει και ο κόσμος; Δεν είναι ώρα λαϊκισμού, ούτε ώρα να τρελάνουμε τον κόσμο, ότι υπάρχει, δήθεν, κάποιος εύκολος τρόπος να ξεφύγουμε από το πρόβλημα. Μακάρι, να υπήρχε. Δεν υπάρχει. Η Κυβέρνησή μας διεκδικεί ευρωπαϊκή λύση, κύριε Πρόεδρε, για να λυθεί αυτό το πρόβλημα.

Τέλος, γίνεται πολύ μεγάλη κουβέντα για την αποσύνδεση της Ισπανίας και της Πορτογαλίας από το ευρωπαϊκό σύστημα. Μάλιστα, αλλά κανένας από τον ΣΥΡΙΖΑ δεν κάθισε να μελετήσει για ποιον λόγο έγινε αυτή η αποσύνδεση. Ένας είναι ο λόγος. Ότι στο ενεργειακό μείγμα της Ισπανίας, το 80% παράγεται από Ανανεώσιμες Πηγές Ενέργειας και της Πορτογαλίας το 60%. Εμάς στην Ελλάδα παράγεται το 30%. Ξέρετε για ποιον λόγο είναι το 30%; Γιατί όποτε πάει να γίνει ένα έργο ΑΠΕ στην Ελλάδα, κάποιοι από εσάς και από τους άλλους, πάνε στα δικαστήρια. Κι ένα έργο που θα έπρεπε να ξεκινήσει σε έναν χρόνο, ξεκινάει σε δέκα. Πηγαίνετε στα δικαστήρια, δικαίωμά σας, σταματάτε όλα τα έργα και μας κατηγορείτε και από πάνω. Ε, δεν γίνεται να τα θέλετε όλα δικά σας. Αν θέλετε την αποσύνδεση και να έχουμε ΑΠΕ, πρώτοι εσείς θα πάτε στα βουνά και θα πείτε να μπουν ανεμογεννήτριες. Όχι όπου πάει να μπει ανεμογεννήτρια, γιατί μπαίνει ανεμογεννήτρια και μετά να λέμε, γιατί δεν έχουμε αποσύνδεση και γιατί καίμε λιγνίτη. Τι θα γίνει δηλαδή; Θα κουνάμε το δάχτυλό μας στον αέρα και θα παράγουμε ρεύμα;

Άρα, δεν μπορείτε να τα έχετε όλα. Διαλέξτε. Θέλετε λιγνίτη; Λιγνίτη. Θέλετε πετρέλαιο; Πετρέλαιο. Θέλετε φυσικό αέριο; Φυσικό αέριο. Θέλετε ΑΠΕ; ΑΠΕ. Όμως, διαλέξτε ένα απ’ όλα. Εσείς, ό,τι και να σας προταθεί, γκρινιάζετε. Έτσι δεν πάει η χώρα μπροστά.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Κύριοι συνάδελφοι, αφού άνοιξε αυτή την κουβέντα ο κ. Υπουργός, αν μου επιτρέπετε, θέλω κι εγώ να προσθέσω κάτι. Όχι, ότι δεν δημιουργούνται κατά καιρούς «καρτέλ». Τα «καρτέλ», όμως, δημιουργούνται σε συγκεκριμένα προϊόντα ή σε ομάδες προϊόντων. Δεν μπορεί τα «καρτέλ» να επηρεάζουν όλη την αγορά. Αυτό είναι κρίμα. Είναι άλλα τα αίτια και αυτά πρέπει να αναζητήσουμε. Έτσι για να συμφωνήσουμε λίγο και να ξέρουμε που ψάχνουμε για ευθύνες.

Παρακαλώ, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, ήθελα να τοποθετηθώ, απλά, επειδή άκουσα κάποια νούμερα, τα οποία φυσικά δεν είναι σωστά.

Ο κ. Υπουργός είπε ότι οι ΑΠΕ στην Ελλάδα είναι λιγότερες, απ’ ότι είναι στην Πορτογαλία και στην Ισπανία. Δεν ισχύει. Οι ΑΠΕ στην Ελλάδα, σε ότι αφορά στα φωτοβολταϊκά και τις ανεμογεννήτριες, είναι στο 35%, όταν στην Ισπανία και στην Πορτογαλία είναι στο 33%. Απλά, στην Ελλάδα δεν υπολογίζουμε τα υδροηλεκτρικά, τα οποία είναι, περίπου, 10%, ενώ στις άλλες χώρες υπολογίζονται τα υδροηλεκτρικά και η βιομάζα, βέβαια, τα οποία τους δίνουν τα ποσοστά που ανέφερε ο κ. Υπουργός. Είναι λάθος, προφανώς, ο τρόπος υπολογισμού.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ασφαλώς, και δεν είναι έτσι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ, πάντως, κύριε Βιλιάρδο, μη έχοντας τα στοιχεία, αλλά παρακολουθώντας τα δημοσιεύματα, όλο αυτό το διάστημα, μάλλον, κατευθύνομαι στα νούμερα που είπε ο κ. Υπουργός και στους λόγους που εξαιρέθηκαν η Ισπανία και η Πορτογαλία. Μάλιστα, οι λεγόμενες χώρες, πέραν των Πυρηναίων εξηγούν και το γιατί, καθώς εκεί υπάρχουν φωτοβολταϊκά και σε μεγάλο ποσοστό η ενέργεια προέρχεται από Ανανεώσιμες Πηγές Ενέργειας. Κάπως έτσι είναι τα πράγματα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, αυτά που ανέφερα προκύπτουν από πίνακες. Απλά, θα σας τα φέρω αύριο, για να σας πείσω και εσάς. Σε ότι αφορά στην εξαίρεση, δεν εξαιρέθηκαν ακόμη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μήπως δεν λέμε το ίδιο πράγμα, γιατί άλλο είναι το 33% και άλλο το 80%. Το 30% να είναι 35%, να το συζητήσουμε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Είναι στο 59% η Ισπανία και γύρω στο 50% η Πορτογαλία, μαζί με τα υδροηλεκτρικά και τη βιομάζα. Στην Ελλάδα δεν υπολογίζονται αυτά. Αυτή είναι η διαφορά. Αυτό δεν ξέρει ο Υπουργός και γι’ αυτό δεν απάντησε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και τα υδροηλεκτρικά ήταν μέσα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Εντάξει, κύριε Πρόεδρε. Συγνώμη για την παρέμβαση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αφού, λοιπόν, διευκρινίστηκαν αυτά τα θέματα, να σας ενημερώσω για τους φορείς.

Σύμφωνα με τις προτάσεις σας, θα καλέσουμε το Οικονομικό Επιμελητήριο, τον Σύνδεσμο Επιχειρήσεων και Βιομηχανιών, το Τεχνικό Επιμελητήριο, το Επαγγελματικό Επιμελητήριο, το Εμπορικό και Βιομηχανικό Επιμελητήριο, την Κεντρική Ένωση, τη ΓΣΕΒΕΕ,

την ΕΣΕΕ, τον Συμβολαιογραφικό Σύλλογο Αθηνών, τον Δικηγορικό Σύλλογο Αθηνών, το Εμπορικό και Βιομηχανικό Επιμελητήριο Θεσσαλονίκης, το Βιοτεχνικό Επιμελητήριο Αθηνών, την Πανελλήνια Συνομοσπονδία Ενώσεων Κοινωνικής και Αλληλέγγυας Οικονομίας, το Εμπορικό και Βιομηχανικό Επιμελητήριο Πειραιά και την Ομοσπονδία Εργαζομένων στα Επιμελητήρια. Αισίως, αυτοί οι φορείς είναι δεκαπέντε και πιστεύω να ανταποκριθούν στο σύνολό τους.

Συνεχίζουμε τώρα, δίνοντας τον λόγο στον Εισηγητή της Πλειοψηφίας, τον κ. Ταραντίλη.

**ΧΡΗΣΤΟΣ ΤΑΡΑΝΤΙΛΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. {*Έχει στείλει διορθώσεις, δες αντίστοιχο φάκελο*}

Κύριε Υπουργέ, κυρίες και κύριοι συνάδελφοι, με το παρόν νομοσχέδιο του Υπουργείου Ανάπτυξης και Επενδύσεων επιδιώκεται η περαιτέρω ενίσχυση της χρήσης νέων τεχνολογιών σε ό,τι αφορά στη διαδικασία σύστασης εταιρειών και στην εν γένει εμπορική δημοσιότητα, στοιχεία κρίσιμα για τη λειτουργία ενός σύγχρονου αξιόπιστου και ανταγωνιστικού επιχειρηματικού περιβάλλοντος.

Προς τον σκοπό αυτό ενσωματώνονται στην εθνική έννομη τάξη το κεφάλαιο 3 της Οδηγίας 1132 του 2017, όπως αυτό τροποποιήθηκε με την Οδηγία 1151 του 2019 όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου.

Εισαγωγικώς θα ήθελα να αναφέρω ότι η Οδηγία 1132 του 2017 θεσπίζει μεταξύ άλλων τους κανόνες δημοσιότητας και διασύνδεσης των κεντρικών και των εμπορικών μητρώων, καθώς και των μητρώων εταιρειών των κρατών μελών. Οι κανόνες αυτοί έχουν ενσωματωθεί στο ελληνικό δίκαιο με τον ν. 4548 του 2018 και τον ν.4635 του 2019.

Η νέα αυτή Οδηγία τροποποιήθηκε με την Οδηγία 1151 του 2019 κατά τρόπο ώστε να συμπεριλάβει ενιαίους στα κράτη - μέλη κανόνες για την on line, επιγραμματική ως είθισται να αποκαλείται στο κείμενο της Οδηγίας, σύσταση εταιρειών, στην καταχώρηση των υποκαταστημάτων και στην υποβολή πράξεων και στοιχείων από εταιρείες και υποκαταστήματα. Η τροποποίηση αυτή υπαγορεύθηκε σύμφωνα με το προοίμιό της προεχόντως διότι τα κράτη μέλη παρουσιάζουν μέχρι και σήμερα σημαντικές διαφορές ως προς τη διαθεσιμότητα διαδικτυακών εργαλείων για επιχειρηματίες και εταιρείες στις επικοινωνίες τους με τις δημόσιες αρχές για θέματα εταιρικού δικαίου. Για παράδειγμα για τη σύσταση εταιρειών ή την υποβολή μεταβολών στο μητρώο, όσον αφορά πράξεις και στοιχεία, ορισμένα κράτη - μέλη επιτρέπουν μόνο διαδικασίες με αυτοπρόσωπη παρουσία, ενώ άλλα επιτρέπουν τόσο τις διαδικασίες με αυτοπρόσωπη παρουσία όσο και τις ηλεκτρονικές και άλλα κράτη - μέλη μόνο τις ηλεκτρονικές.

Συνεπώς η νέα Οδηγία επιβάλλει στα κράτη - μέλη να καταστήσουν δυνατή τη σύσταση των εταιρειών, την καταχώριση των υποκαταστημάτων και την υποβολή πράξεων και στοιχείων εμπορικής δραστηριότητας εξ ολοκλήρου με τη χρήση ψηφιακών εργαλείων, χωρίς να υποχρεώνεται ο ενδιαφερόμενος να προσέρχεται αυτοπροσώπως ενώπιον οποιασδήποτε αρχής ή ενώπιων οποιουδήποτε προσώπου ή φορέα στον οποίο ανατίθεται κατά το εθνικό δίκαιο η διεκπεραίωση οποιασδήποτε πτυχής της σύστασης εταιρειών.

Ο στόχος αυτός επιτυγχάνεται μέσω της αναγνώρισης των μέσων ηλεκτρονικής ταυτοποίησής τους κατά τις ειδικότερες προβλέψεις της οικείας ευρωπαϊκής νομοθεσίας, βλ. Κανονισμό 9 10 του 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές. Προς το σκοπό αυτό δίδονται οι αναγκαίοι ορισμοί που αφορούν στη χρήση των κατάλληλων τεχνικών μέσων για την ηλεκτρονική διεκπεραίωση των συναφών διαδικασιών.

Περαιτέρω η νέα Οδηγία υλοποιεί την αρχή της άπαξ υποβολής στοιχείων, η οποία συνεπάγεται ότι οι εταιρείες δεν θα πρέπει να καλούνται να υποβάλλουν τα ίδια στοιχεία στις δημόσιες αρχές περισσότερο από μία φορά, είτε εντός του ιδίου κράτους είτε σε άλλα πλην της κύριας εγκατάστασης τους κράτη στα οποία διατηρούν τυχόν υποκαταστήματα.

Προς την κατεύθυνση αυτή η νέα οδηγία εισάγει τον ευρωπαϊκό μοναδικό ταυτοποιητή EUid για κάθε εταιρεία. Αυτό επιτρέπει την αδιαμφισβήτητη ταυτοποίησή της στην επικοινωνία των κατά τόπους μητρώων, μέσω του συστήματος διασύνδεσης των μητρώων επιχειρήσεων των κρατών-μελών της Ευρωπαϊκής Ένωσης. Αυτός ο μοναδικός ταυτοποιητής περιλαμβάνει κατ’ ελάχιστον στοιχεία που επιτρέπουν την ταυτοποίηση του κράτους-μέλους του μητρώου, του εθνικού μητρώου καταγωγής και του αριθμού της εταιρείας σε αυτόν το μητρώο, καθώς επίσης και κατά περίπτωση χαρακτηριστικά για να αποφεύγονται σφάλματα στην ταυτοποίηση.

Η χώρα μας, ομολογουμένως, έχει κάνει βήματα τόσο προς την καθιέρωση ταχέων και λιγότερο γραφειοκρατικών διαδικασιών για τη σύσταση εταιρειών, όσο και προς τη σύσταση ενός κεντρικού μητρώου εμπορικής δημοσιότητας. Ενδεικτικά, οι υπηρεσίες μιας στάσης ξεκίνησαν να λειτουργούν στη χώρα από το 2011, ενώ το Γενικό Εμπορικό Μητρώο, το ΓΕΜΗ όπως το λέμε, από το 2005. Έκτοτε οι δύο αυτοί θεσμοί έχουν υποστεί πλήθος τροποποιήσεων.

Σήμερα δε, η λειτουργία τους διέπεται από δύο διαφορετικά νομοθετήματα, το ν.4441/2016, για την υπηρεσία μιας στάσης, και τον ν.4645/2019 για το ΓΕΜΗ. Με τις προτεινόμενες διατάξεις αυτά τα δύο νομοθετήματα ενοποιούνται σε ενιαίο κείμενο, πρωτίστως για λόγους καλής νομοθέτησης. Παράλληλα, επιχειρούνται νομοτεχνικές παρεμβάσεις στο υφιστάμενο πλαίσιο, ώστε να υπάρξει πλήρης προσαρμογή με τις ανωτέρω προβλέψεις της νέας οδηγίας, καθώς και παρεμβάσεις που απλουστεύουν και αποσαφηνίζουν τις υποχρεώσεις καταχώρισης και δημοσίευσης στο ΓΕΜΗ των πράξεων δηλώσεων ή στοιχείων εταιρειών που απαιτούν εμπορική δημοσιότητα.

Δύο είναι τα μέρη στα οποία διαρθρώνεται οι προτεινόμενες ρυθμίσεις. Το πρώτο μέρος, μέρος Α΄, είναι οι εισαγωγικές διατάξεις και το μέρος Β΄ είναι η υπηρεσία μιας στάσης και το Γενικό Εμπορικό Μητρώο. Με αυτή τη σειρά, άλλωστε, θα αναφερθώ και στο περιεχόμενο κάθε κεφαλαίου. Με τις προτεινόμενες ρυθμίσεις του πρώτου μέρους, του μέρους Α΄, εξειδικεύεται ο σκοπός και το αντικείμενο του παρόντος νομοσχεδίου, τα οποία, όπως αναφέρθηκε, ανάγονται στην ενοποίηση και στον εκσυγχρονισμό των διατάξεων που αφορούν στην οργάνωση και λειτουργία της υπηρεσίας μιας στάσης και του Γενικού Εμπορικού Μητρώου.

Συναφώς, διατυπώνονται οι ορισμοί των βασικών όρων, τόσο αυτών που μεταφέρονται από την οδηγία 1151/2019, όσο και αυτών που αφορούν στη σύσταση επιχείρησης μέσω των υπηρεσιών μιας στάσης και τη λειτουργία του ΓΕΜΗ. Ορίζεται ότι ο Υπουργός Ανάπτυξης και Επενδύσεων έχει την εποπτεία του ΓΕΜΗ, του πληροφοριακού συστήματος που το υποστηρίζει και των υπηρεσιών που το τηρούν, για λόγους διασφάλισης της νομιμότητας και της ορθής πληροφόρησης.

Λαμβάνεται, επίσης, μέριμνα για τη λειτουργία των εν λόγω υπηρεσιών, σε συμμόρφωση με τις κείμενες διατάξεις περί προστασίας των προσωπικών δεδομένων. Τέλος, συστήνεται μητρώο πιστοποιημένων χρηστών για το ΓΕΜΗ και την υπηρεσία μιας στάσης, στο οποίο εγγράφονται οι υπάλληλοι των αντίστοιχων ειδικών υπηρεσιών των επιμελητηρίων, οι συμβολαιογράφοι που επιθυμούν να πιστοποιηθούν ως συμβολαιογράφοι ΓΕΜΗ ή συμβολαιογράφοι υπηρεσίας μιας στάσης.

Με τις προτεινόμενες διατάξεις του μέρους Β΄ του νομοσχεδίου, επιδιώκεται η ενοποίηση σε έναν νόμο των κανόνων της σύστασης επιχείρησης και της δημοσίευσης των απαιτούμενων πράξεων στο ΓΕΜΗ, ώστε να διευκολύνεται η λειτουργία των καίριων υπηρεσιών για τη σύσταση και λειτουργία επιχειρήσεων. Στο πλαίσιο αυτό, με το μέρος Β΄ του νομοσχεδίου, αναμορφώνεται και εντάσσεται σε ενιαίο πλαίσιο η οργάνωση και λειτουργία της υπηρεσίας μιας στάσης και του Γενικού Εμπορικού Μητρώου, ρυθμίσεις οι οποίες βρίσκονταν μέχρι σήμερα στις διατάξεις 4441/2016, όπως είπαμε, και 4645/2019.

Ειδικότερα, ως προς την υπηρεσία μιας στάσης διευρύνεται το πεδίο εφαρμογής της κατά τέτοιο τρόπο ώστε να αφορά πλέον όλες τις νομικές μορφές που είναι υπόχρεες εγγραφές εγγραφής στο ΓΕΜΗ, ήτοι όλες τις οντότητες που ασκούν οικονομική δραστηριότητα. Καθορίζονται οι αρμόδιες υπηρεσίες συστάσεις νομικών οντοτήτων και ορίζεται ποιες είναι οι υπηρεσίες μιας στάσης που είναι διαθέσιμες στους ενδιαφερόμενους ανά τύπο εταιρείας.

Περαιτέρω, καθορίζεται η διαδικασία σύστασης εταιρείας, η φορολογική και ασφαλιστική εγγραφή των νέων εταιρειών και η λειτουργία της ηλεκτρονικής υπηρεσίας μιας στάσης, μέσω της οποίας πραγματοποιείται η online, δηλαδή η επιγραμμική, όπως είπαμε, σύσταση εταιρείας εξ ολοκλήρου ηλεκτρονικά.

Ως προς το Γενικό Εμπορικό Μητρώο, το ΓΕΜΗ, αυτό ορίζεται ως το εθνικό μητρώο εμπορικής δημοσιότητας στο οποίο πραγματοποιείται η δημοσιότητα πράξεων, στοιχείων ή και δηλώσεων των υπόχρεων προσώπων. Στο ΓΕΜΗ εγγράφονται συνολικά 16 νομικές οντότητες καθώς και ατομικές επιχειρήσεις, ώστε να υπάρχει σαφήνεια για τους κανόνες εμπορικής δημοσιότητας και ασφάλεια δικαίου ως προς τη σύστασή τους. Αναδιαρθρώνεται, επίσης, το Τμήμα Υποστήριξης και Ανάπτυξης των Πληροφοριακών Συστημάτων ΓΕΜΗ και Υπηρεσίας μιας Στάσης και επιφορτίζεται με την ορθή και αδιάλειπτη λειτουργία των οικείων ηλεκτρονικών συστημάτων, τη διασφάλιση της ακεραιότητας, της ορθότητας, της πληρότητας και της ασφάλειας των δεδομένων και την κανονική διαρκή και ασφαλή λειτουργία του ΓΕΜΗ στο Σύστημα Διασύνδεσης Μητρώων Επιχειρήσεων. Προβλέπεται, επίσης, ότι το πληροφοριακό σύστημα ΓΕΜΗ απαρτίζεται από το Μητρώο Επωνυμιών και Διακριτικών Τίτλων και τον φάκελο.

Με την εγγραφή του υπόχρεου στο ΓΕΜΗ, το πληροφοριακό σύστημα χορηγεί αυτομάτως σε αυτόν ευρωπαϊκό μοναδικό ταυτοποιητή, δηλαδή τον μοναδικό ταυτοποιητή που περιλαμβάνει στοιχεία για να καθίσταται δυνατή η ταυτοποίηση του κράτους - μέλους του μητρώου, το Εθνικό Μητρώο Καταγωγής και ο αριθμός της εταιρείας σε αυτό το Μητρώο. Περαιτέρω, ορίζονται τα στοιχεία που πρέπει να καταχωρίζουν οι προσωπικές και οι κεφαλαιουχικές εταιρείες και τα υποκαταστήματα αλλοδαπών εταιρειών εντός και εκτός Ευρωπαϊκής Ένωσης.

Για πρώτη φορά η εφαρμογή του προτύπου καταστατικού επεκτείνεται σε όλες τις εταιρείες και όχι μόνο στις ΙΚΕ, για τις οποίες ίσχυε μέχρι σήμερα και θα πρέπει να είναι διαθέσιμο υποχρεωτικά και στην αγγλική γλώσσα.

Τέλος, προβλέπεται η τήρηση Εθνικού Ηλεκτρονικού Μητρώου Επωνυμιών και Διακριτικών Τίτλων στο οποίο καταχωρίζονται, με χρονολογική σειρά, όλες οι επωνυμίες και οι διακριτικοί τίτλοι που δεσμεύονται από φυσικά και νομικά πρόσωπα τα οποία ασκούν εμπορική ή οικονομική μη εμπορική δραστηριότητα. Το εν λόγω Μητρώο επιδιώκει να διασφαλίσει τη μοναδικότητα και τη νόμιμη δημιουργία επωνυμίας και διακριτικό τίτλου και να προστατεύσει τις επιχειρήσεις από τον κίνδυνο της σύγχυσης ή της εκμετάλλευσης της φήμης τους.

Παράλληλα, το μέρος αυτό του νομοσχεδίου προβλέπει τη θέσπιση δύο διακριτών από το ΓΕΜΗ μητρώων, το Μητρώο Εμπορικής Μη Οικονομικής Δραστηριότητας στο οποίο εγγράφονται υποχρεωτικά τα νομικά πρόσωπα που ασκούν οικονομική μη εμπορική δραστηριότητα, καθώς και οι αστικές εταιρείες χωρίς νομική προσωπικότητα και το Γενικό Μητρώο Μελών Επιστημονικών Φορέων στο οποίο εγγράφονται προαιρετικά τα πρόσωπα που ασκούν ελεύθερη επαγγελματική δραστηριότητα και δεν διενεργούν εμπορικές πράξεις. Τα πρόσωπα αυτά είναι εγγεγραμμένα στους επιστημονικούς φορείς της χώρας, όπως, ενδεικτικά, ο Πανελλήνιος Ιατρικός Σύλλογος, το Τεχνικό Επιμελητήριο, οι Δικηγορικοί Σύλλογοι και το Οικονομικό Επιμελητήριο. Με τη δημιουργία των δύο αυτών μητρώων παράλληλα με το ΓΕΜΗ, βέβαια, καταγράφεται το σύνολο της οικονομικής δραστηριότητας της χώρας και διευκολύνεται η πρόσβαση σε σχετικές πληροφορίες για όλη την κοινωνία.

Κυρίες και κύριοι συνάδελφοι, η εξασφάλιση ενός νομικού και διοικητικού περιβάλλοντος ταχύτητας και διαφάνειας στην ίδρυση των εταιρειών και στην πρόσβαση σε αξιόπιστες πληροφορίες για τη δραστηριότητά τους, διευκολύνει σημαντικά την επιχειρηματική και οικονομική ζωή της χώρας. Το υψηλό επίπεδο του επιχειρείν επιδρά σίγουρα στην οικονομική ανάπτυξη και στη διαμόρφωση ενός πλαισίου εμπιστοσύνης μεταξύ των συναλλασσομένων. Το νομοσχέδιο αυτό επεκτείνει τη χρήση των ψηφιακών εργαλείων και την καθιέρωση online διαδικασιών σε όλο το φάσμα της επιχειρηματικότητας, αναβαθμίζοντας το επιχειρηματικό κλίμα και τις αναπτυξιακές προοπτικές της χώρας. Γι’ αυτό σας καλώ να το υπερψηφίσετε.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο Ειδικός Αγορητής του Κινήματος Αλλαγής, ο κ. Πάνας, που λόγω κάποιου έκτακτου κωλύματος που προέκυψε την τελευταία στιγμή, θα μιλήσει μέσω webex.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Ευχαριστώ πολύ.

Κύριε Πρόεδρε, κύριε Υπουργέ, κυρίες και κύριοι συνάδελφοι, ξεκινάμε σήμερα την επεξεργασία και την εξέταση του σχεδίου νόμου, με τίτλο, «σύσταση εταιρειών μέσω των Υπηρεσιών Μιας Στάσης και τήρησης του Γενικού Εμπορικού Μητρώου και ενσωμάτωση της Οδηγίας του Ευρωπαϊκού Κοινοβουλίου και του Συμβουλίου της 20ής Ιουνίου 2019, για την τροποποίηση της Οδηγίας 2018/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου».

Επιτρέψτε μου, πριν ξεκινήσω με τις παρατηρήσεις μου, σχετικά με το εν λόγω σχέδιο νόμου, να ξεκαθαρίσω πως ασφαλώς και βλέπουμε με θετικό τρόπο οποιοδήποτε νομοθετικό δημιούργημα ενισχύει ένα ακόμη πολυσήμαντο έργο που άφησε παρακαταθήκη στη χώρα μας η παράταξή μας, όπως το ΓΕΜΗ.

Έχοντας, ήδη, λοιπόν, σε πρώτο επίπεδο, κάνει ξεκάθαρη τη θέση μας, σε ότι αφορά τη θετική στάση μας σε κάποιο επίπεδο, θα ήθελα να προχωρήσω σε παρατηρήσεις και ερωτήσεις και προτάσεις, σχετικά με το σχέδιο αυτό.

Βρισκόμαστε στο 2022, σε μία χρονική στιγμή, όπου τα τεχνολογικά επιτεύγματα ξεπερνούν κάθε φαντασία και θέλουμε αδιαμφισβήτητα όλοι μας, η χώρα μας να ακολουθεί τις εξελίξεις αυτές και να μην μένει πίσω. Η Ελλάδα, λοιπόν, στη νέα ψηφιακή εποχή, που διαμορφώνει το δικό της σχέδιο ψηφιακού μετασχηματισμού, αξιοποιώντας τις ευκαιρίες και αντιμετωπίζοντας τις προκλήσεις που παρουσιάζονται από τις τεχνολογικές εξελίξεις παγκοσμίως στη νέα ψηφιακή πραγματικότητα, πρέπει να βρεθεί μπροστά. Έχει πολλές φορές συζητηθεί και διαφημιστεί, από πλευράς της Κυβέρνησης το νέο ψηφιακό κράτος, που δίνει έμφαση στις νέες τεχνολογίες, στις ψηφιακές δεξιότητες, την προστασία της κοινωνικής συνοχής, καθώς και στην οικοδόμηση ενός νέου ψηφιακού κράτους, ώστε η χώρα να αποκτήσει το δικό της αναπτυξιακό πρότυπο.

Που, λοιπόν, εντοπίζεται, στο συγκεκριμένο σχέδιο νόμου, ο ψηφιακός μετασχηματισμός και το νέο αναπτυξιακό πρότυπο της χώρας; Πώς προσαρμόζεται στις ταχέως μεταβαλλόμενες εξελίξεις, όταν στις διαδικασίες για τη σύσταση εταιρείας, παρατηρούμε ότι παραμένουν οι καταθέσεις έγχαρτων εγγράφων, αν και γίνεται αναφορά για κατεύθυνση αυτών και σε ηλεκτρονική μορφή;

Η αλήθεια, κύριε Υπουργέ, είναι πως χρειάζονται εύκολες και γρήγορες διαδικασίες για τη σύσταση μιας εταιρείας και πρέπει να επιμείνουμε σε αυτό, καθώς ο χρόνος σύστασης είναι πολύ σημαντικός. Πέραν, λοιπόν, της πεπαλαιωμένης κατάθεσης έγχαρτων εγγράφων, που ενισχύουν τις όποιες καθυστερήσεις, οφείλω να αναφερθώ και στις καθυστερήσεις που προκύπτουν, ακόμα και έπειτα από τη σύσταση εταιρείας, καθώς υπάρχει και η καθυστέρηση έκδοσης τραπεζικού λογαριασμού, γεγονός που καθιστά την εταιρεία μη λειτουργική.

Το νομοσχέδιο αυτό, λοιπόν, θα ήταν η καλύτερη αφορμή, για να επιλυθούν τέτοιου είδους ζητήματα. Θα μπορούσε να είναι ασφαλώς αρτιότερο και να μην έθιγε τα συμφέροντα των εργαζομένων. Η εγγραφή στο Μητρώο πιστοποιημένων χρηστών στο ΓΕΜΗ και στην Υπηρεσία Μιας Στάσης, αποκλειστικά από υπαλλήλους του ΥΓΕΜΗ, δημιουργεί προβλήματα στα μικρότερα επιμελητήρια, όταν υπάρχει ανάγκη αναπλήρωσης. Γνωρίζουμε όλοι πως στις σχετικές υπηρεσίες υπάρχουν και μη μόνιμοι υπάλληλοι που για πολλά χρόνια συνεπικουρούν την ΥΓΕΜΗ σε επιμελητήρια της περιφέρειας, με ελλείψεις προσωπικού. Οι συμβασιούχοι αυτοί προσφέρουν τόσα χρόνια τις υπηρεσίες τους και διαθέτουν απαραίτητη τεχνογνωσία, η οποία συμβάλλει στην καλή λειτουργία των υπηρεσιών, οπότε ζητάμε πρόβλεψη πιστοποίησης και για τους συμβασιούχους, καθιστώντας σαφή, ασφαλώς και συνεχή και υποχρεωτική εκπαίδευση και κατάρτιση όλων των χρηστών, μέσω του e-learning.

Σε ότι αφορά στην ανάλυση συνεπειών ρύθμισης, εντοπίζονται κάποια ζητήματα, τα οποία προκαλούν σύγχυση και πρέπει να αποσαφηνιστούν. Συγκεκριμένα, στο σημείο α΄ της αιτιολογική έκθεσης, αναφορικά με την ταυτότητα της αξιολογούμενης ρύθμισης, αναφέρεται σχετικά με το ποιο ζήτημα αντιμετωπίζει η αξιολογούμενη ρύθμιση, πώς το παρόν προτεινόμενο νομοσχέδιο ενσωματώνει στην ελληνική έννομη τάξη την ευρωπαϊκή Οδηγία 2019/1151. Την οδηγία, λοιπόν, του Ευρωπαϊκού Κοινοβουλίου και του Συμβουλίου της 20ής Ιουνίου του 2019 για την τροποποίηση της Οδηγίας 2017/1132 της Ευρωπαϊκής Επιτροπής, σχετικά με τη χρήση ψηφιακών εργαλείων και διαδικασιών στον τομέα του εταιρικού δικαίου, η οποία αφορά τις εταιρείες και όχι τους ελεύθερους επαγγελματίες.

Παρακάτω, όμως, στο σημείο 3, για τους ποιους φορείς ή πληθυσμιακές ομάδες αφορά, ξεκαθαρίζεται πώς αφορά στα φυσικά και νομικά πρόσωπα που εγγράφονται στο ΓΕΜΗ και τις νομικές μορφές που υπάγονται στο καθεστώς της Υπηρεσίας μια Στάσης, κάτι ππου έρχεται σε αντίθεση με το σημείο 1, που αφορά στην Οδηγία 2019/1151 για το εταιρικό δίκαιο, ενώ στο σημείο 8, για τους στόχους της αξιολογούμενης ρύθμισης, αναφέρονται, ξανά και αποκλειστικά, στόχοι για εταιρείες. Οπότε, πρέπει να εξαιρεθούν οι ελεύθεροι επαγγελματίες.

Αυτό που προβληματίζει, βέβαια, είναι περισσότερο το σημείο 13 της αιτιολογικής έκθεσης, όπου καλείστε να απαντήσετε, εάν έχει προηγηθεί μελέτη βιωσιμότητας του προβλεπόμενου πληροφοριακού συστήματος. Έχετε επιλέξει όχι, εξηγώντας πώς έχει προβλεφθεί μελέτη και έχουν εξασφαλιστεί οι σχετικοί πόροι. Μεγάλη απορία είναι το πώς γίνεται να μην έχει προηγηθεί μελέτη βιωσιμότητας, αλλά να έχουν εξασφαλιστεί οι σχετικοί πόροι. Εάν έχουν εξασφαλιστεί οι σχετικοί πόροι, τότε προκύπτει ότι δεν θα απαιτηθούν χρεώσεις στους ελεύθερους επαγγελματίες μελλοντικά, σε περίπτωση που στο μέλλον αποφασιστεί η τροποποίηση του άρθρου 52 για το Ειδικό Μητρώο Μη Εμπορικής Οικονομικής Δραστηριότητας.

Ακόμη ένα ερώτημα που θέτω αφορά στο Υπομητρώο του ΓΕΜΗ, στο οποίο εγγράφονται τα φυσικά πρόσωπα που ασκούν οικονομική ή μη εμπορική δραστηριότητα, με σκοπό τη συγκέντρωση και καταγραφή όλων των προσώπων που ασκούν μη εμπορική δραστηριότητα σε ένα συγκεκριμένο μητρώο. Ποιος είναι ο λόγος για την εγγραφή των ελευθέρων επαγγελματιών, τα στοιχεία των οποίων είναι διαθέσιμα σε TAXIS και ΕΦΚΑ, στο ΓΕΜΗ, εκτός από την υποχρέωση υποβολής τελών για βεβαιώσεις, ενώ η ίδια η Οδηγία αφορά σε νομικά πρόσωπα;

Τα παραπάνω ερωτήματα οφείλουν να απαντηθούν επαρκώς, πριν συνεχίσουμε στην αυριανή ακρόαση φορέων, καθώς έχουμε αντιληφθεί πώς το νομοσχέδιο αυτό πρέπει να ολοκληρωθεί με ταχύτατες διαδικασίες.

Κύριε Υπουργέ, κυρίες και κύριοι συνάδελφοι, η λειτουργία του ΓΕΜΗ, του One Stop Shop και των ΥΓΕΜΗ εποπτεύονται από το Υπουργείο Ανάπτυξης και Επενδύσεων, όπως αναφέρει το άρθρο 4, αλλά δεν ξεκαθαρίζει μέσω ποιας Υπηρεσίας γίνεται. Και αυτό, επίσης, αποτελεί σοβαρό ζήτημα.

Η πρότασή μας, λόγω αυτής της αδικαιολόγητης, κατ’ εμάς, παράλειψης, είναι η σύσταση μόνιμης Διυπουργικής Επιτροπής, με μέλη του Υπουργείου Ανάπτυξης και Επενδύσεων, της Κεντρικής Ένωσης Επιμελητηρίων Ελλάδος, του Υπουργείου Οικονομικών και της ΑΑΔΕ, του Υπουργείου Ψηφιακής Διακυβέρνησης, του Υπουργείου Δικαιοσύνης, της Τραπέζης της Ελλάδος και των ΕΛΤΕ, ώστε να υπάρχει ένας ευρύτερος συντονισμός.

Επίσης, να ενταχθούν και οι αγροτικοί συνεταιρισμοί και να διευκρινιστεί ο λόγος εξαίρεσης εγγράφως των δικηγορικών αστικών εταιρειών, συμβολαιογράφων και δικαστικών επιμελητών.

Θα μπορούσε, επίσης, να προστεθεί και ένα άρθρο στο εν λόγω νομοσχέδιο για τις καταστάσεις της επιχείρησης σε πρώτον, ενεργή. Δεύτερον, λύση. Τρίτον, εκκαθάριση. Τέταρτον, αναδιοργάνωση προ πτώχευσης. Πέμπτον, πτώχευση, και έκτον, εμπορική αδράνεια με βάση τον κύκλο εργασιών.

Το τελευταίο ερώτημα που θα ήθελα να θέσω, αφορά στο πληροφοριακό σύστημα του ΓΕΜΗ, όπου τηρείται διακριτό Μητρώο Μη Οικονομικής Δραστηριότητας, στο οποίο εγγράφονται υποχρεωτικά τα φυσικά πρόσωπα που ασκούν ελεύθερη επαγγελματική δραστηριότητα και δεν διενεργούν εμπορικές πράξεις. Τα ως άνω φυσικά πρόσωπα λαμβάνουν αριθμό Μητρώου Μη Οικονομικής Δραστηριότητας, κατά την έναρξη των εργασιών τους στη ΔΟΥ, αυτόματα και με ηλεκτρονικά μέσα. Για ποιον λόγο, λοιπόν, και ποιος ο ρόλος του εν λόγω Μητρώου, καθώς δεν αποδίδει αριθμό ΓΕΜΗ;

Κύριε Υπουργέ, κυρίες και κύριοι συνάδελφοι, δεν αμφιβάλλουμε ως προς τα θετικά σημεία του νομοσχεδίου. Επιμένουμε, όμως, την αρτιότερη σύνθεσή του. Σήμερα, οφείλουμε, περισσότερο από ποτέ, να νομοθετούμε, με γνώμονα τις ανάγκες της εποχής και του μέλλοντος και να ενισχύουμε επιπλέον τα σημαντικά εργαλεία που έχουμε στα χέρια μας, όπως το ΓΕΜΗ Τα περιθώρια λαθών και παραλείψεων έχουν από καιρό εκλείψει.

Για τον λόγο αυτόν, το Κίνημα Αλλαγής-ΠΑΣΟΚ συνεχίζει σε κάθε νομοσχέδιο να καταθέτει τις δικές του προτάσεις. Προφανώς, θα ακούσουμε και τις εισηγήσεις των φορέων.

Επιφυλασσόμαστε για τη στάση μας.

Ευχαριστώ πολύ για τον χρόνο σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.Τον λόγο έχει ο κ. Συντυχάκης, Ειδικός Αγορητής του Κομμουνιστικού Κόμματος.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Με το συγκεκριμένο νομοσχέδιο, η Κυβέρνηση καταστρώνει σε ένα κείμενο στον συγκεκριμένο νόμο ζητήματα που αφορούν στην εγγραφή των εταιρειών στο ΓΕΜΗ και τις Υπηρεσίες Μιας Στάσης, στην κατεύθυνση αυτοματοποίησης και επιτάχυνσης των διαδικασιών, για ίδρυση εταιρείας, για έκδοση εγγράφων, μέσω ενοποιημένων πλατφορμών και την καταχώρηση των διαφόρων στοιχείων δημοσιότητας των εταιρειών στο ΓΕΜΗ.

Ενσωματώνει, επιπλέον, στην ελληνική νομοθεσία σχετική κοινοτική Οδηγία, την 2019/1151, η οποία τροποποιεί την προηγούμενη 2017/1132, σχετικά με τη χρήση ψηφιακών εργαλείων και διαδικασιών στον τομέα του εταιρικού δικαίου, χωρίς να αλλάζει, επί της ουσίας, πράγματα από τις αλλαγές που είχαν γίνει στον νόμο του 2019. Η γενική λογική των αναφερόμενων άρθρων είναι η πιο επιτακτική ηλεκτρονική καταγραφή όλων των νομικών προσώπων και η πλήρης και άμεση πρόσβαση του κράτους και των υπηρεσιών του σε βασικά στοιχεία.

Κατά τη γνώμη μας, η ύπαρξη ενός ηλεκτρονικού μητρώου καταγραφής των επιχειρήσεων, αφορά, γενικότερα, ανάγκες της καπιταλιστικής οικονομίας και του κράτους.

Η καθιέρωση του ΓΕΜΗ, ο παραπέρα εκσυγχρονισμός του με το σύστημα διασύνδεσης μητρώων επιχειρήσεων με άλλα αρχεία, όχι μόνο το TAXIS, με άλλες υπηρεσίες του δημοσίου και με τις τράπεζες, αλλά και με αντίστοιχα αρχεία εκτός Ελλάδας, με τη διαλειτουργικότητα των πληροφοριακών συστημάτων, η ανταλλαγή αρχείων, μεταξύ δύο πληροφοριακών συστημάτων, η καταχώρηση των διαφόρων στοιχείων των εταιρειών, που κατά τις εθνικές νομοθεσίες πρέπει να δημοσιεύονται από μέλη διοικητικών συμβουλίων, ισολογισμούς και πάει λέγοντας, ηλεκτρονικά στα παραπάνω μητρώα, κατά την άποψή μας είναι επικίνδυνες εξελίξεις. Καταργείται κάθε απόρρητο, συνιστά «φακέλωμα» και θα διευκολύνει την Κυβέρνηση σε μια πιο «άγρια φορομπηχτική» πολιτική απέναντι στους μικρούς επιχειρηματίες.

Οι διατάξεις της ευρωπαϊκής Οδηγίας προσαρμόζονται στην ηλεκτρονική Υπηρεσία Μιας Στάσης για τη σύσταση των εταιρειών και στο ΓΕΜΗ, ώστε να ανταποκρίνονται στη διακηρυγμένη πρόθεση, τόσο της Κυβέρνησης της Ν.Δ., όσο και της προηγούμενης Κυβέρνησης του ΣΥΡΙΖΑ να μειώσει το διοικητικό βάρος, γραφειοκρατικά εμπόδια, αλλά και το κόστος για τη σύσταση των εταιρειών, καθώς και σχετικά με τη λειτουργία τους.

Τα άρθρα 52-55, κάνουν υποχρεωτική την εγγραφή στον νεοσύστατο Μητρώο Μη Εμπορικής Οικονομικής Δραστηριότητας, στα πλαίσια του ΓΕΜΗ, για νομικά πρόσωπα που μέχρι τώρα δεν ήταν υποχρεωτικό να εγγραφούν. Σε αυτά περιλαμβάνονται αστικές εταιρείες, ιδρύματα, αγροτικοί συνεταιρισμοί και άλλοι.

Με το άρθρο 56, συγκροτείται Γενικό Μητρώο Μελών Επιστημονικών Φορέων, για να εντάσσονται προαιρετικά πρόσωπα που δεν ασκούν εμπορική δραστηριότητα και είναι μέλη επιστημονικών φορέων. Υπό την έννοια, λοιπόν, αυτή, οι διατάξεις του παρόντος νομοσχεδίου συνιστούν ένα νέο γύρο διευκολύνσεων των επιχειρηματικών ομίλων, του ψηφιακού εκσυγχρονισμού του κρατικού μηχανισμού, ώστε με ταχύτητα και μειωμένο κόστος να ανταποκρίνεται στις ανάγκες των επιχειρηματικών ομίλων της καπιταλιστικής οικονομίας, γενικότερα.

Όλα τα παραπάνω που ανέφερα, έχουν εξελιχθεί σε μηχανισμούς που διευκολύνουν την εύρυθμη λειτουργία της αγοράς, της καπιταλιστικής αγοράς και επιτρέπουν στο κράτος και στους ομίλους να έχουν την ειδική και συνολική λειτουργία της οικονομίας. Όλα τα παραπάνω δεν αφορούν τη μικρή επιχείρηση και ενώ το κράτος αυτό είναι, ιδιαίτερα, προστατευτικό για το κεφάλαιο, την ίδια στιγμή, είναι «εχθρικό», δυσκίνητο και γραφειοκρατικό, όταν πρόκειται για τις λαϊκές ανάγκες.

Την ενσωμάτωση της Οδηγίας του 2019/1151 που τροποποιεί την προηγούμενη 20171132/ την καταψηφίζουμε. Την είχαμε καταψηφίσει και στο Ευρωπαϊκό Κοινοβούλιο και για τον πρόσθετο λόγο, ότι η Οδηγία εντάσσεται σε μία μεθοδική επιδίωξη της Ευρωπαϊκής Ένωσης για εναρμόνιση του εθνικού εμπορικού δικαίου, σε επίπεδο Ευρωπαϊκής Ένωσης και ειδικά όσον αφορά το δίκαιο των εταιρειών, την αντικατάσταση του εθνικού δικαίου των κρατών μελών από ενιαία ευρωενωσιακή νομοθεσία, ώστε να διευκολύνεται η πρόσβασή τους σε ενιαία καπιταλιστική αγορά της Ευρωπαϊκής Ένωσης και τις ελευθερίες κίνησης του κεφαλαίου.

Θυμόμαστε, όταν καθιερώθηκε το ΓΕΜΗ, το οποίο έγινε κατ’ επιταγή -θέλουμε να το σημειώσουμε αυτό- της Ε.Ε., με τη γνωστή Οδηγία που αναφέρεται και στο παρόν νομοσχέδιο, η τότε κυβέρνηση το παρουσίασε, σχεδόν, ως κοσμογονία. Εμείς ως Κ.Κ.Ε στον νόμο του 2019 είχαμε αντιταχθεί στην υποχρέωση εγγραφής στο ΓΕΜΗ των ατομικών επιχειρήσεων, καθώς η εγγραφή τους δεν τους εξυπηρετεί κάπου και απλά επιβαρύνονται με το κόστος εγγραφής και τον χρόνο που απαιτείται για τα διαδικαστικά.

Το ΓΕΜΗ ήταν αίτημα των μεγάλων εμπόρων, δεν ήταν αίτημα και ούτε ενδιαφέρει τον μικρέμπορα επαγγελματία, τον αυτοαπασχολούμενο. Το βέβαιο είναι ότι με το ΓΕΜΗ θα βελτιωθούν μερικοί μεγαλόσχημοι ημέτεροι και μάλιστα με πολύ καλές παροχές. Για τις πολύ μικρές επιχειρήσεις και τους αυτοαπασχολούμενους χωρίς προσωπικό, αυτό προσθέτει ένα ακόμη «βραχνά». Είναι βέβαιο, πως δεν θα γίνει γόνιμη και παραγωγική καμία εμπορική δραστηριότητα, γιατί καθιερώνεται το ΓΕΜΗ, ούτε τελικά θα αυξηθεί ο τζίρος τους. Εξάλλου, όλες οι έως τώρα αποφάσεις της Ε.Ε., οι οδηγίες, διακυβερνητικές, πρωθυπουργών, υπουργών, πάντα ήταν σε βάρος των λαϊκών συμφερόντων και σε όφελος των μεγάλων επιχειρήσεων.

Η πλειοψηφία των αυτοαπασχολούμενων εμπόρων, βιοτεχνών, επιστημόνων και τεχνικών στη χώρα μας, δεν έχει τίποτα ουσιαστικό να περιμένει, ως βελτίωση της θέσης τους από τις εφαρμοζόμενες πολιτικές διαχείρισης, τόσο σε κρατικό, όσο και σε διακρατικό επίπεδο, στα πλαίσια της Ε.Ε. με τους μηχανισμούς του ΓΕΜΗ και τις Υπηρεσίες Μιας Στάσης. Ακόμη περισσότερο που σήμερα με τους οξύτατους ανταγωνισμούς των μεγάλων μονοπωλιακών ομίλων, ισχυρών καπιταλιστικών κρατών των Ηνωμένων Πολιτειών, της Κίνας, της Ρωσίας, της Ινδίας, που φτάνει στο επίπεδο μιας πολεμικής αναμέτρησης, όπως αυτή τη στιγμή στην Ουκρανία, από τις γενικότερες εξελίξεις στην ευρωπαϊκή και παγκόσμια οικονομία, στις όποιες οι αντιθέσεις είναι οξύτατες, η μικρή επιχείρηση «συνθλίβεται» στην κυριολεξία. Το «ποτάμι» της καπιταλιστικής εξέλιξης αντικειμενικά δεν μπορεί να γυρίσει πίσω στις παλιές «καλές» μέρες χαμηλότερης κεφαλαιακής συγκέντρωσης και εν μέρει, προστασίας της μικροϊδιοκτησίας, στις οποίες μπορούσε να εξασφαλιστεί ένα σχετικά ικανοποιητικό εισόδημα για τους αυτοαπασχολούμενους και τις οικογένειές τους.

Και επιτρέψτε μου, επειδή έγινε πολύς λόγος για τις ευθύνες της Κυβέρνησης σήμερα, που χιλιάδες λαϊκά σπίτια «βυθίζονται», όλο και περισσότερο στη φτώχεια, έχουμε να πούμε, ότι όντως οι αυξήσεις στις τιμές των καυσίμων και του ρεύματος που μέσα σε έναν χρόνο έχουν ξεπεράσει το 400%, με τον πληθωρισμό να «σκαρφαλώνει», πριν τη ρωσική εισβολή στην Ουκρανία, που έχει ξεπεράσει το 7% έχει «κάνει φύλλο και φτερό» το λαϊκό εισόδημα. Πράγματι, έχει «βυθίσει» εκατοντάδες χιλιάδες λαϊκά σπίτια στη φτώχεια. Και η Κυβέρνηση κάνει πως δεν καταλαβαίνει. Τι κάνει, όμως; Επιδίδεται σε μία ατέρμονη «κοκορομαχία» με τον ΣΥΡΙΖΑ, την οποία, βέβαια, επιδιώκει και ο ίδιος, καθώς πρόκειται για μία βολική γνωστή κόντρα ανάμεσα στους δύο, το είχαμε ζήσει και κατά το παρελθόν, τη ίδια στιγμή, όμως, που οι μισθοί και τα μεροκάματα «εξανεμίζονται», εν ριπή οφθαλμού. Η απόγνωση όλο και συσσωρεύεται και πλέον γίνεται φανερό, ότι χωρίς μέτρα ουσιαστικής στήριξης και προστασίας του λαϊκού εισοδήματος και όχι τα «ψίχουλα» που ανακοίνωσε η Κυβέρνηση, χωρίς αυξήσεις στους μισθούς οι εργαζόμενοι θα τα βγάλουν όλο και πιο δύσκολα πέρα τους επόμενους μήνες.

Οι ουρές στα καταστήματα της ΔΕΗ και στους άλλους παρόχους του ρεύματος μακραίνουν. Τα τηλέφωνα «σπάνε» από νοικοκυριά που ζητούν διακανονισμούς, αφού ο λογαριασμός που έρχεται αγγίζει, αν δεν ξεπερνάει, έναν βασικό μισθό. Την ίδια στιγμή, όλο και περισσότερο οι εισπρακτικές εταιρείες εντείνουν τις γνώριμες ενοχλήσεις σε νοικοκυριά που δεν τα βγάζουν πέρα. Τα καύσιμα μετατρέπονται σε είδος πολυτελείας. Οι εργαζόμενοι βάζουν όλο και πιο βαθιά το χέρι στην τσέπη, απλά και μόνο για να πηγαίνουν στην εργασία τους, ενώ κάθε επίσκεψη στο σουπερμάρκετ έχει γίνει και μία αναμέτρηση με τις περικοπές σε βασικά αγαθά.

Αυτά δεν τα βλέπει η Κυβέρνηση; Ο πληθωρισμός και η ακρίβεια λειτουργούν σαν βραδυφλεγή βόμβα για τη λειτουργία κρίσιμων υποδομών. Ακόμα και για τα σχολεία, αφού οι υπέρογκοι λογαριασμοί ενέργειας θέτουν διλήμματα ως προς το τι να ιεραρχηθεί, με τους γονείς σε πολλές περιπτώσεις να καλούνται να «πληρώσουν το μάρμαρο» ή να προτάσσεται η αξιοποίηση της περιουσίας της σχολικής μονάδας.

Κι όμως, απ’ όλα τα παραπάνω υπάρχουν κερδισμένοι. Είναι οι ενεργειακοί όμιλοι, που οι επιδόσεις τους στα χρηματιστήρια ανεβαίνουν. Είναι οι επενδυτές της πράσινης μετάβασης που βλέπουν τις μπίζνες τους να περνάνε σε άλλη φάση. Είναι οι εφοπλιστές που με τον πόλεμο στην Ουκρανία και με το προβάδισμα στη μεταφορά του πανάκριβου για τον λαό LNG βλέπουν τα κέρδη τους να «εκτοξεύονται». Είναι η μεγαλοεργοδοσία που σε αυτές τις συνθήκες «τρίβει τα χέρια της», βλέποντας ευκαιρίες, για να κρατηθούν στον «πάτο» οι απαιτήσεις, να κηρύξει ακόμη πιο επιθετικά το «μέσα τα κεφάλια τώρα». Δηλαδή, είναι η πολιτική που υπηρετούν όλες οι κυβερνήσεις και η σημερινή της Νέας Δημοκρατίας και η προηγούμενη του ΣΥΡΙΖΑ, με την καθεμία να «χτίζει», σε όσα παρέλαβε από την προηγούμενη.

Γι’ αυτά που κάνει σήμερα η Νέα Δημοκρατία, τον δρόμο των «έστρωσε» η προηγούμενη Κυβέρνηση του ΣΥΡΙΖΑ. Υπό αυτή την έννοια, δεν πρέπει να παρουσιάζεται ως «αθώα περιστερά». Έχει συμμετοχή στον «φόνο» και μάλιστα, ενεργή συμμετοχή, γιατί πάνω στη δική της πολιτική «χτίζει» σήμερα η Νέα Δημοκρατία. Άλλωστε, μαζί όλοι, Νέα Δημοκρατία, ΣΥΡΙΖΑ-ΑΝ.ΕΛ., το Κίνημα Αλλαγής και άλλοι «δορυφόροι» τότε, που σήμερα δεν είναι στο ελληνικό Κοινοβούλιο, είχαν ψηφίσει ενωμένοι, ως μία «γροθιά» το 3ο Μνημόνιο, με βάση το οποίο το 17% των μετοχών της ΔΕΗ βρέθηκε στο ΤΑΙΠΕΔ, προκειμένου να πουληθεί.

Επί ΣΥΡΙΖΑ, δεν μπήκε η χώρα στο Χρηματιστήριο Ενέργειας, δίνοντας το «πράσινο φως» για νέες επιχειρηματικές ευκαιρίες, ώστε να επιτευχθούν κέρδη σε απόδοση και σε ανταγωνιστικές τιμές; Ο ΣΥΡΙΖΑ, που κάνει το κορόιδο σήμερα, δεν είναι που υποχρέωνε τη ΔΕΗ με τις ΝΟΜΕ, να πουλά το ρεύμα που παράγει, κάτω του κόστους στους ανταγωνιστές της και ακριβά στους καταναλωτές, για να καλύψει τη χασούρα της; Αυτές τις «αρπαχτές» των ομίλων πληρώνει σήμερα ο λαός, που όλοι εσείς τότε τις «βαφτίζατε» επιχειρηματικές ευκαιρίες.

Όλοι μαζί, λοιπόν, παρέα οδηγήσατε τη χώρα και στο «έγκλημα» της απολιχνιτοποίησης και στα πράσινα «φέσια», με το δόγμα «ο ρυπαίνων πληρώνει», για να επιδοτηθούν αδρά οι πανάκριβες ΑΠΕ με τη στροφή στο φυσικό αέριο ως καύσιμο γέφυρας.

Φυσικά απάντηση υπάρχει σε όλα αυτά και η απάντηση θα δοθεί στις 6 του Απρίλη, στη μεγάλη απεργία, που η σύγκρουση με τη στρατηγική των αντοχών της οικονομίας για τα κέρδη του κεφαλαίου είναι μονόδρομος. Είναι ένας δρόμος για την πραγματική ανακούφιση. Κάθε στάση αναμονής, ακόμη και η παραμικρή ανοχή στην «επίθεση», στο όνομα της έκτακτης κατάστασης ή της εθνικής υπόθεσης, θα «γιγαντώσει» ακόμη περισσότερο τον «εφιάλτη». Από αυτή την άποψη, εμείς απευθυνόμαστε στους εργαζόμενους και τους λέμε, ότι τώρα είναι η ώρα για δράση, για αγωνιστική κινητοποίηση, για οργάνωση στο σωματείο, για αλληλεγγύη και για διεκδίκηση.

Πράγματι, φιλοδοξούμε -και αυτό θα γίνει- η απεργία της 6ης Απρίλη να σηματοδοτήσει αυτή την κλιμάκωση της πάλης.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος,Ειδικός Αγορητής της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Σας άκουσα προηγουμένως να λέτε για τον πληθωρισμό στην Ισπανία που είναι στο 9,8%, κάτι που είναι σωστό. Εντούτοις, θα πρέπει να εξετάζει κανείς πού οφείλεται, γιατί δεν είναι ίδιες οι αιτίες σε κάθε χώρα. Για παράδειγμα, στην Ισπανία οφείλεται, κυρίως, στην αύξηση των μισθών, που εδώ στην Ελλάδα δεν έχουμε, αλλά και στην αύξηση της ποσότητας χρήματος.

Εμείς στην Ελλάδα δεν μπορούμε να έχουμε αύξηση μισθών, γιατί δεν έχει τη δυνατότητα η οικονομία μας, δεν έχει την αντίστοιχη ανταγωνιστικότητα. Στη Γερμανία ήταν 7,3%, που είναι τεράστιο ποσοστό, αλλά οι αιτίες σε κάθε χώρα είναι διαφορετικές. Στις Ηνωμένες Πολιτείες, επίσης, είναι μεγάλο το ποσοστό, αλλά οφείλεται στην αύξηση της προσφοράς χρήματος με δημοσιονομική και νομισματική πολιτική.

Καλύτερα, λοιπόν, να βλέπουμε αυτά που συμβαίνουν στην Ελλάδα, για να μπορέσουμε να λύσουμε τα δικά μας προβλήματα, γιατί το να συγκρινόμαστε και να λέμε ότι το ίδιο συμβαίνει και σε άλλες χώρες ή είμαστε καλοί, επειδή και άλλοι είναι ή κακοί επειδή και οι άλλοι είναι κακοί δεν βοηθάει κανέναν.

Καταρχήν, έχουμε κουραστεί να αναφερόμαστε ξανά και ξανά στο ίδιο θέμα. Δηλαδή, στην κατάθεση νομοσχεδίων από την Κυβέρνηση με τη διαδικασία του κατεπείγοντος, όπως στην εποχή των μνημονίων. Ειλικρινά, κύριε Υπουργέ, αδυνατούμε να καταλάβουμε, γιατί συνεχίζει το συγκεκριμένο σας Υπουργείο, να καταθέτει τα νομοσχέδια την Τρίτη τη νύχτα, εμείς τα είδαμε την Τετάρτη το πρωί και καθορίζονται προς συζήτηση στην Επιτροπή την Πέμπτη. Είναι ανοργάνωτο αυτό που γίνεται. Ποια είναι αιτία που γίνεται; Θα μπορούσατε να τα καταθέσετε το Σάββατο, την Κυριακή, τη Δευτέρα, να έχουμε κάποιο χρόνο στη διάθεσή μας, αλλιώς δεν κάνουμε σωστή δουλειά και πραγματικά μας ενοχλεί. Θέλουμε να είμαστε εποικοδομητικοί.

Πάντως, λυπάμαι ειλικρινά για την υποβάθμιση του ρόλου του Βουλευτή με αυτόν τον τρόπο, με την κατάθεση νομοσχεδίων, στα οποία, απλά, καλείται να τα επικυρώσει, κάτι που, κατά την άποψή μας, είναι άσχημο, ειδικά για τους Βουλευτές της Νέας Δημοκρατίας, που κι αυτοί δεν έχουν καμία ενημέρωση. Μην μου πείτε μόνο, για το ότι υπήρχε η διαβούλευση και όλα αυτά, γιατί, στην πραγματικότητα, εμείς είμαστε υποχρεωμένοι να δούμε το νομοσχέδιο, όπως τελικά γράφεται, μετά τη διαβούλευση. Βέβαια, βλέπουμε τις διαβουλεύσεις, αλλά δεν αρκεί.

Συνεχίζοντας, η Ελλάδα υποφέρει, σε ότι αφορά στην ανάπτυξη, η οποία αποτελεί τη βασική της ελπίδα, για να μην χρεοκοπήσει ξανά και το τονίζω. Θυμάστε ότι χρεοκοπήσαμε με πολύ λιγότερο χρέος ως προς το ΑΕΠ μας και με σχεδόν αμελητέο ιδιωτικό χρέος, ενώ σήμερα είναι τεράστιο, συν το ότι έχουμε και τραπεζικά προβλήματα.

Η οικονομία μας, λοιπόν, υποφέρει από δύο βασικές ασθένειες. Η πρώτη είναι από τη δραματική μείωση των επενδύσεων παγίου κεφαλαίου, ως συνέπεια της καταστροφικής, πραγματικά, πολιτικής των μνημονίων. Το βλέπουμε σήμερα που εφαρμόζουμε μία, τελείως, διαφορετική πολιτική, όπου από το 2010 έχει χάσει, εντελώς, τη δυνατότητα να αντισταθμίζει τις αποσβέσεις, με αποτέλεσμα έναν έντονα αρνητικό καθαρό σχηματισμό παγίου κεφαλαίου. Φθάνοντας δε, στο κατώτερο σημείο της, το θυμάστε το 2012, άρχισε μεν να αυξάνεται, χωρίς, όμως, να οφείλεται στη βελτίωση του ακαθάριστου σχηματισμού παγίου κεφαλαίου, αλλά στη μείωση των αποσβέσεων, λόγω της μείωσης του αποθέματός του.

Έτσι, σε όρους συνολικού κεφαλαίου, σύμφωνα με εκτιμήσεις diaΝΕΟsis, οι σωρευτικές απώλειες, έως το τέλος του 2019, ξεπερνούσαν τα 204 δισεκατομμύρια δολάρια, αξία 2017. Μπορεί η Κομισιόν να προβλέπει πώς το επενδυτικό κενό θα μειώνεται δραστικά από το 2021, αλλά οι προβλέψεις της, δεν επαληθεύτηκαν ποτέ μέχρι σήμερα. Στηρίζεται δε, μόνο στο Ταμείο Ανάκαμψης, τα ΕΣΠΑ και στην ΚΑΠ, όπου, όμως, πληθωριστικά και από εκεί θα χαθεί ένα μεγάλο μέρος τους.

Ελπίζουμε, βέβαια, να μην φθάσει ο πληθωρισμός στο 25%, όπως ήταν τη δεκαετία του 1970 με την τότε πετρελαϊκή κρίση, αλλά να διαμορφωθεί κάπως λιγότερα. Αν και οι συνθήκες, πρέπει να το γνωρίζουμε, σήμερα, είναι πολύ χειρότερες απ’ ότι ήταν τότε. Έχουμε πολύ περισσότερα προβλήματα από ότι τότε.

Ένα από τα αποτελέσματα, είναι το ότι η Ελλάδα έχει, μακράν, τη μικρότερη παραγωγικότητα της εργασίας, σε σχέση με όλες τις άλλες χώρες της Ευρωπαϊκής Ένωσης, γεγονός που σημαίνει πώς δεν μπορούν να αυξηθούν με βιώσιμο τρόπο οι μισθοί, χωρίς να χαθεί η όποια ανταγωνιστικότητα έχει η οικονομία μας.

Επομένως, ούτε η κατανάλωση χωρίς δανεικά, όπως με τα 44 δισεκατομμύρια που σπαταλήθηκαν για τα αχρείαστα lockdown, όχι για την πανδημία. Ούτε οι επενδύσεις, ούτε το ΑΕΠ, το οποίο αυξήθηκε, τελικά, πολύ λιγότερο από τις δαπάνες με δανεικά. Μπορεί δε, οι Υπουργοί να διαφημίζουν, συνεχώς, την προσέλκυση ξένων επενδύσεων, αλλά δεν τη συγκρίνουν με τις εταιρείες που εγκαταλείπουν την Ελλάδα, με αυτές που χρεοκοπούν ή με εκείνες που παρουσιάζουν πτώση του τζίρου, καθώς, επίσης, της κερδοφορίας τους.

Το δεύτερο μεγάλο πρόβλημα της Ελλάδας είναι το κόστος της ενέργειας, το οποίο, συχνά σήμερα, είναι πιο σημαντικό από το κόστος εργασίας, ανά μονάδα παραγόμενου προϊόντος. Το αποτέλεσμά του είναι να μην προσελκύονται ή να μην διενεργούνται παραγωγικές επενδύσεις. Πόσο μάλλον, σε βιομηχανίες εντάσεως ενέργειας, οι οποίες εξασφαλίζουν ποιοτικές και σταθερές θέσεις εργασίας, καθώς, επίσης, βιώσιμη ανάπτυξη. Όλα αυτά πριν από τον πόλεμο, βέβαια, κυρίως, λόγω της «βίαιης» απολιγνιτοποίησης, των αυξημένων εισαγωγών φυσικού αερίου και της αισχροκέρδειας που διαπιστώνεται στο Χρηματιστήριο Ενέργειας, κάτι που δεν έπρεπε καθόλου να δρομολογηθεί, όπως είχαμε πει από την πρώτη στιγμή τεκμηριώνοντάς το, τότε ακριβώς που κατατέθηκε το νομοσχέδιο. Πόσο μάλλον, όταν όλες οι αγορές ενέργειας περνάνε από το συγκεκριμένο χρηματιστήριο, σε αντίθεση με άλλες χώρες και γι’ αυτό βλέπουμε χαμηλότερες τιμές ενέργειας, όπως στην Πολωνία που περνάει μόνο, περίπου, το 1 % .

Τα πράγματα θα επιδεινωθούν, σε μεγάλο βαθμό, αφού συμμετέχουμε στις κυρώσεις, εναντίον της Ρωσίας, ενώ είχαμε τη φαεινή ιδέα να στείλουμε όπλα στην Ουκρανία, χωρίς να δώσουμε καμία σημασία στα χάλια της οικονομίας μας και στην ενεργειακή μας εξάρτηση. Δεν ήμασταν ποτέ αντίθετοι, αναφορικά με τη βοήθεια στην Ουκρανία, αλλά όχι με όπλα.

Ακόμη χειρότερα, η Κυβέρνηση δεν κατάφερε καν να εξασφαλίσει τις ενεργειακές εξαιρέσεις, που διεκδίκησαν με επιτυχία η Ισπανία και η Πορτογαλία στην πρόσφατη Συνάντηση Κορυφής, τις οποίες δικαιολόγησε η Πρόεδρος της Κομισιόν με έναν τρόπο που δεν πείθει κανέναν. Βέβαια, ακόμη είναι μία ανακοίνωση της Προέδρου της Κομισιόν και δεν υπάρχει τίποτα το επίσημο.

Αντί, λοιπόν, να αναζητούνται λύσεις από την Κυβέρνηση στα δύο αυτά μεγάλα προβλήματα, προωθούνται γραφειοκρατικά νομοσχέδια, όπως το σημερινό, τα οποία, όπως άλλωστε όλα τα προηγούμενα, δεν πρόκειται να προσφέρουν τίποτα απολύτως στους Έλληνες. Στην καλύτερη περίπτωση, απλά, θα συμβάλουν στην αλλαγή του ιδιοκτησιακού καθεστώτος της Ελλάδας που όλοι γνωρίζουμε, ότι βρίσκεται σε εξέλιξη, μέσω του «ξεπουλήματος» της δημόσιας περιουσίας, των πλειστηριασμών της ιδιωτικής, της αντικατάστασης των ελληνικών επιχειρήσεων με ξένες και ούτω καθεξής.

Έτσι οι Έλληνες θα καταλήξουν φθηνοί «σκλάβοι» χρέους των μελλοντικών ιδιοκτητών της χώρας τους, ενώ για να διατηρηθούν χαμηλές οι αμοιβές τους, θα εισάγονται ξένοι μετανάστες που δεν χρειάζονται πολλά χρήματα για να επιβιώσουν. Αν οι επιτηρητές μας μπορούσαν να δίνουν μεγαλύτερους μισθούς, προφανώς, με την ανεργία που έχουμε, δεν θα υπήρχε κανένας λόγος να εξάγουμε ξένους μετανάστες. Η «ληστεία» δε που διαπιστώνεται, μέσω του πληθωρισμού και του αυξημένου ΦΠΑ στις ανοδικές τιμές, είναι άνευ προηγουμένου, κάτι που σύντομα θα συνειδητοποιήσουν οι πολίτες απαιτώντας την απομάκρυνση της Κυβέρνησης.

Πρέπει να μειωθεί άμεσα ο ΦΠΑ, κύριε Υπουργέ, στα είδη πρώτης ανάγκης, στα καύσιμα και σε όλα τα αγροτικά εφόδια, γιατί εάν καθυστερήσει θα είναι δώρο άδωρον. Επίσης να τεθούν κάποια όρια στα ενοίκια, όπως στη Γερμανία, αφού γνωρίζουμε ότι ο λόγος αύξησής τους δεν είναι φυσιολογικός.

Το σημερινό νομοσχέδιο περιλαμβάνει την ενσωμάτωση δύο Οδηγιών της Ευρωπαϊκής Ένωσης την 1151/2019 και την 1132/2017. Ειδικότερα, στο Α΄ Μέρος, έχουμε την ενσωμάτωση της 1151/2019 για την Υπηρεσία Μιας Τάσης, ενώ στο Β΄ Μέρος την 1132/2017 για το ΓΕΜΗ και την κωδικοποίηση προηγούμενων διατάξεων.

Η πρώτη Οδηγία για τη χρήση ψηφιακών εργαλείων και διαδικασιών στον τομέα του εταιρικού δικαίου δημοσιεύτηκε στις 11/7/2019, ενώ έχει, ήδη, ενσωματωθεί στα δώδεκα από τα είκοσι οκτώ μέλη της Ευρωπαϊκής Ένωσης, όπως θα καταθέσουμε στα Πρακτικά.

Η δεύτερη που δημοσιεύτηκε στις 14 Ιουλίου του 2017 αφορά σε ορισμένες πτυχές του εταιρικού δικαίου, ενώ πρέπει να έχει ενσωματωθεί μόνο από έξι μέλη, όπως ερευνήσαμε και επίσης θα καταθέσουμε στα Πρακτικά.

Ξεκινώντας από τις Υπηρεσίες Μιας Στάσης, η σύσταση αυτής της εταιρεία είχε, ήδη, θεσμοθετηθεί με τον ν.4072/2012, χωρίς, ασφαλώς, να έχει επιτευχθεί κάτι, αφού το πρόβλημα δεν είναι η νομοθεσία, αλλά η οικονομία. Άλλωστε, όταν υπάρχει αντικείμενο και επιχειρηματικό ενδιαφέρον, οι επενδυτές πιέζουν, σε ότι αφορά στις διαδικασίες, όπως το παράδειγμα του «ξεπουλήματος» των αεροδρομίων μας στη FRAPPORT, του Ελληνικού, της El Dorado Gold και ούτω καθεξής.

Εκτός αυτού, με τις ίδιες υπηρεσίες ασχολήθηκε ξανά το Υπουργείο με τη γνωστή προβολή και δημοσιότητα, στο πλαίσιο των IKE με το άρθρο 24, του ν.4712/2020, που αφορούσε στο παραεμπόριο και τη ΔΙΜΕΑ. Τελικά, όμως, υπήρξε εκμετάλλευση για τις ενισχύσεις της πανδημίας, ενώ δεν έχει γίνει ακόμη απογραφή των αναθέσεων. Αλήθεια, τι έχει επιτευχθεί με τη μεταφορά φορολογικής έδρας και με τους νομάδες εργαζόμενους; Υπάρχουν κάποιες στατιστικές που να τεκμηριώνουν πως είχαν νόημα και αποτέλεσμα; Αυτό είναι που μας ενδιαφέρει.

Σε ότι αφορά στα ΓΕΜΗ, η νομοθεσία για την κωδικοποίηση της λειτουργίας τους είχε δρομολογηθεί με τον πρώτο αναπτυξιακό νόμο της Νέας Δημοκρατίας που είχαμε τότε ψηφίσει, εάν δεν κάνω λάθος, με το ν.4635/2019, με τα άρθρα 85 έως 114 του Μέρος ΙΣΤ΄ και με τον τίτλο «Επενδύω στην Ελλάδα». Ποιες ήταν οι επενδύσεις τελικά; Τα Data Centers; Η αντιπαροχή στο Ελληνικό που έχει «βαλτώσει», τουλάχιστον, σε ότι αφορά στο καζίνο και οι επιδοτούμενες ΑΠΕ;

Παρά το ότι τα ΓΕΜΗ είναι διαδικαστικό θέμα, υπάρχουν διάφορα θέματα στις επιμέρους διατάξεις, στις λεπτομέρειες, δηλαδή, όπως, για παράδειγμα, στις αλλοδαπές εταιρείες και στις μη κυβερνητικές οργανώσεις και σε διάφορα άλλα θέματα. Στα θέματα, όμως, αυτά θα αναφερθούμε στη συζήτηση, επί των άρθρων, αν και δεν έχει ουσιαστικά νόημα, αφού δεν λαμβάνονται ποτέ υπόψη οι σκέψεις της Αντιπολίτευσης, από μία Κυβέρνηση που προσποιείται πως τα γνωρίζει όλα και μάλιστα πολύ καλά, αλλά δεν κάνει, σχεδόν, ποτέ τίποτα σωστό.

Συνεχίζοντας επιγραμματικά στα περιεχόμενα, στο Α΄ Μέρος και στα άρθρα 1 έως 6, ορίζεται το πλαίσιο εποπτείας του Γενικού Εμπορικού Μητρώου και οι Υπηρεσίας Μιας Στάσης από το Υπουργείο Ανάπτυξης και Επενδύσεων. Ρυθμίζεται η προστασία των προσωπικών δεδομένων. Συστήνεται Μητρώο Πιστοποιημένων Χρηστών ΓΕΜΗ και Υπηρεσίας Μιας Στάσης, μία ακόμη πιστοποίηση, δηλαδή, και αναφέρεται ο τρόπος ορισμού τους.

Το Β΄ Μέρος, και τα άρθρα 7 έως 56 αφορά το θεσμικό πλαίσιο των ΓΕΜΗ και των ΥΜΣ. Ειδικότερα, περιγράφονται οι διαδικασίες σύστασης διαφόρων μορφών επιχειρήσεων στα άρθρα 7 έως 14 και καθορίζονται οι υπόχρεες οντότητες για εγγραφή στο ΓΕΜΗ, οι οποίες είναι οι εξής, όπως αναφέρεται στο άρθρο 16: Α.Ε., Ε.Π.Ε., Ι.Κ.Ε., Ομόρρυθμη και Ετερόρρυθμη, ο Αστικός Συνεταιρισμός, όπου περιλαμβάνεται και η ενεργειακή κοινότητα, κ.λπ..

Αναφέρεται, επίσης, ποιες οντότητες δεν εγγράφονται, όπως οι εξής: Σωματεία, Ιδρύματα, Επιτροπές Εράνων, Αστικές Εταιρείες Δικηγόρων Συμβολαιογράφων και Δικαστικών Επιμελητών, Γραφεία ή Υποκαταστήματα Αλλοδαπών Εταιρειών, η Ναυτική Εταιρεία που συστήνεται, η Ναυτιλιακή Εταιρεία Πλοίων Αναψυχής, καθώς, επίσης, τα γραφεία αλλοδαπών εταιρειών που εγκαθίστανται στην Ελλάδα και που αποτελούν μέρη πολυεθνικών ομίλων.

Επιπλέον, καθορίζονται οι αρμόδιες υπηρεσίες για σύσταση εταιρείας στα Επιμελητήρια στα Υπουργεία Ανάπτυξης, Εργασίας και Κοινωνικών Υποθέσεων, καθώς, επίσης, σε πιστοποιημένους συμβολαιογράφους, ενώ επιτρέπεται η σύστασή τους ηλεκτρονικά, κάτι που το θεωρούμε ολόκληρο αρκετά ενδιαφέρον και σωστό.

Περαιτέρω, περιγράφεται η διαδικασία σύστασης και απόδοσης ΑΦΜ και αριθμού μητρώου εργοδότη στον e- ΕΦΚΑ, ενώ καθορίζονται οι υποχρεώσεις δημοσιότητας και το παράβολο για την εγγραφή. Εκτός αυτού, ορίζονται οι υπηρεσίες υποστήριξης για τα ΓΕΜΗ και οι βάσεις δεδομένων που απαρτίζουν το πληροφοριακό σύστημα ΓΕΜΗ, ενώ ορίζονται οι περιπτώσεις υποχρέωσης αναγραφής του αριθμού ΓΕΜΗ και προβλέπεται η διαλειτουργικότητα των ΓΕΜΗ με άλλες βάσεις στην Ελλάδα και πανευρωπαϊκά.

Τέλος, αναφέρονται τα συστατικά έγγραφα εταιρειών, για τα οποία χρειάζεται έλεγχος νομιμότητας και πληρότητας από τις αρμόδιες υπηρεσίες ΓΕΜΗ, καθώς, επίσης, οι πράξεις που καταχωρούνται αυτόματα χωρίς έλεγχο. Καθορίζεται δε ο τρόπος διόρθωσης σφαλμάτων διαγραφής από το ΓΕΜΗ και αναστολής καταχώρησης, καθώς, επίσης, οι ευθύνες των υπηρεσιών καταχώρησης. Από την εμπειρία μου, στη Γερμανία, απλά, κάποιος πηγαίνει στο συμβολαιογράφο, ούτε ένα λεπτό δεν διαρκεί η διαδικασία, και την άλλη ώρα έχει την εταιρεία του, η οποία μπορεί να δουλεύει.

Στα Κεφάλαια Ε΄ και ΣΤ΄, καθορίζονται τα στοιχεία προς καταχώρηση και δημοσίευση των οντοτήτων, που είναι υπόχρεες σε εγγραφή στο ΓΕΜΗ, τα πρόσθετα στοιχεία για τις προσωπικές κεφαλαιουχικές εταιρείες, με έδρα στην ημεδαπή, των υποκαταστημάτων αλλοδαπών εταιρειών, καθώς, επίσης, πιστωτικών και χρηματοδοτικών ιδρυμάτων, που έχουν την έδρα τους σε κράτος μέλος της Ευρωπαϊκής Ένωσης και τρίτων χωρών.

Στο Κεφάλαιο Ζ΄, καθορίζονται τα στοιχεία που διατίθενται δωρεάν στη δημοσιότητα μέσω του ΓΕΜΗ, καθώς, επίσης, μέσω των μητρώων επιχειρήσεων των κρατών μελών της Ευρωπαϊκής Ένωσης και οι πληροφορίες που πρέπει να παρέχονται στο κοινό ενημερωτικά για τη σύσταση εταιρειών. Επίσης, τα τέλη καταχώρισης και οι κυρώσεις για παραβάσεις, όπως παράλειψη στοιχείων που επισείουν πρόστιμα ή και ποινές φυλάκισης, παραδείγματος χάριν, για πρόσβαση από μη πιστοποιημένους χρήστες.

Στο Κεφάλαιο Θ΄, αναφέρεται ότι στο πληροφοριακό σύστημα του ΓΕΜΗ τηρείται διακριτό Μητρώο Μη Οικονομικής Δραστηριότητας, στο οποίο εγγράφονται υποχρεωτικά σωματεία, ιδρύματα, επιτροπές εράνων, κ.λπ. που δεν καταχωρούνται στο ΓΕΜΗ. Εκτός αυτού, στο πληροφοριακό σύστημα του ΓΕΜΗ τηρείται μητρώο επωνυμιών και διακριτικών τίτλων, ενώ ορίζεται η διαδικασία δέσμευσης διακριτικού τίτλου. Στο Γενικό Μητρώο Μελών Επιστημονικών Φορέων, εγγράφονται προαιρετικά τα πρόσωπα που ασκούν ελεύθερη επαγγελματική δραστηριότητα και δεν διενεργούν εμπορικές πράξεις.

Κλείνοντας, παρέχονται αρκετές εξουσιοδοτικές διατάξεις για τις επιμέρους λεπτομέρειες, με τις οποίες ποτέ δε συμφωνούμε, καθώς, επίσης, μεταβατικές διατάξεις.

Επί της ψήφισης του νομοσχεδίου, επιφυλασσόμαστε για την Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής ΜέΡΑ25):** Ευχαριστώ πολύ.

Κύριε Πρόεδρε, κύριε Υπουργέ, κυρίες και κύριοι συνάδελφοι, θα ξεκινήσω κι εγώ με τον τρόπο που φέρνετε τα νομοσχέδια στη Βουλή με εξπρές διαδικασίες. Ο κ. συνάδελφος προηγουμένως είπε χαρακτηριστικά, «όπως την εποχή των μνημονίων». Μα είμαστε, κύριε συνάδελφε, ακόμη στα μνημόνια. Επίσης, τόνισε ο συνάδελφος, «για να μη χρεοκοπήσει ξανά η Ελλάδα». Μα είμαστε εσαεί χρεοκοπημένοι. Απλώς, μας έχουν στο «οξυγόνο», το οποίο αν διακοπεί, θα «καταρρεύσουμε» με προβλήματα ντόμινο για όλη την Ευρώπη.

Σε αυτά που είπε ο κ. Υπουργός για τα θέματα του πληθωρισμού. Κύριε Υπουργέ, θα διαβάζω ακριβώς αυτά που είπατε και θα σας απαντήσω αύριο.

Κύριε Πρόεδρε, εσείς αναφερθήκατε στα «καρτέλ». Θα ήθελα να πω, ότι το «καρτέλ» των παραγωγών ηλεκτρικής ενέργειας, είναι ένα «καρτέλ» ολιγοπωλίου. Δεν είναι καν Χρηματιστήριο Ενέργειας. Στο Χρηματιστήριο είναι πάρα πολλοί οι «παίκτες», ένθεν κακείθεν. Εδώ είναι τέσσερις και αυτοί καθορίζουν τις τιμές.

Θέλω να κάνω μία μικρή τεχνική παρατήρηση που αφορά στο Μέρος Β΄, όπου λέει και Μέρος Δ΄. Δεν είναι Μέρος Δ΄, είναι Κεφαλαίο Δ΄ και παρακαλώ να διορθωθεί, εφόσον είναι έτσι.

Σε ότι αφορά στο σημερινό σχέδιο νόμου του Υπουργείου Ανάπτυξης και Επενδύσεων, το οποίο αναφέρεται στη σύσταση εταιρειών μέσω των Υπηρεσιών Μιας Στάσης και τήρησης του Γενικού Εμπορικού Μητρώου (ΓΕΜΗ), με την Ενσωμάτωση της Οδηγίας 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας 2017/1132 όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου.

Το σχέδιο νόμου αποτελείται από δύο μέρη. Στο Α΄ Μέρος, τα άρθρα 1 έως 6, αναφέρονται στις υπηρεσίες ΓΕΜΗ και σε Υπηρεσίες Μιας Στάσης, στον σκοπό και στο αντικείμενό τους.

Στο Β΄ Μέρος, τα άρθρα 7 έως 60, αναφέρονται στην Υπηρεσία Μιας Στάσης, στο ΓΕΜΗ, τις διατάξεις που διέπουν και ενσωματώνονται, διατάξεις 2019/1151 της Ευρωπαϊκής Ένωσης στο Εθνικό Δίκαιο με τη χρήση ψηφιακών εργαλείων και διαδικασιών στον τομέα του Εταιρικού Δικαίου. Η Υπηρεσία Μιας Στάσης, το one shop stop, αναφέρεται στον τόπο, όπου παρέχονται πολλές υπηρεσίες, όπου πολίτες και επιχειρήσεις μπορούν σε έναν μόνο τόπο να διεκπεραιώνουν τις διαδικασίες που απαιτούνται για ένα γεγονός, παραδείγματος χάριν, την ίδρυση μιας επιχείρησης.

Σκοπός του σχεδίου νόμου είναι η βελτίωση του επιχειρηματικού περιβάλλοντος, η επέκταση της χρήσης ψηφιακών εργαλείων και διαδικασιών για την ευκολότερη, ταχύτερη χρονικά και οικονομικά αποδοτικότερη έναρξη οικονομικής δραστηριότητας, μέσω της σύστασης εταιρείας ή της εγκατάστασης υποκαταστήματος και η προσβασιμότητα στην πληροφορία, σχετικά με τις επιχειρήσεις.

Το σχέδιο νόμου προβλέπει την ίδρυση μητρώων και υπομητρώων, στο όνομα της απλούστευσης των διαδικασιών και της καταπολέμησης της γραφειοκρατίας. Προφανώς, η μείωση του γραφειοκρατικού φόρτου και η απλούστευση των διαδικασιών είναι ζητούμενο σε κάθε οικονομία. Η απλούστευση αυτή που έρχεται σήμερα, μετά από μία και πλέον δεκαετία μνημονίων και καταστροφής της ελληνικής οικονομίας, μόνο ως αποτυχία όλων των προηγούμενων Κυβερνήσεων μπορεί να εκληφθεί. Το να παρουσιάζεται η απλούστευση αυτή των διαδικασιών και της γραφειοκρατίας, αποτελεί μέγιστη υποκρισία και ένα κλασικό και «πολυφορεμένο» νεοφιλελεύθερο αφήγημα που θέλει τη γραφειοκρατία ως το μοναδικό εμπόδιο στην ανάπτυξη και το μοναδικό αίτιο για την επενδυτική ένδεια της ελληνικής οικονομίας και όχι τις απαράδεκτες πολιτικές που εφαρμόζονται με ζέση από το σύνολο των μνημονιακών κυβερνήσεων, πολιτικές που έχουν οδηγήσει στην αποεπένδυση, στην εκτόξευση του χρέους, στην κατάρρευση των επιχειρήσεων και στην πλήρη φτωχοποίηση του ελληνικού λαού. Παρεμπιπτόντως, κάθε κυβέρνηση ισχυρίζεται πως έχει πετύχει, αλλά ποτέ αυτό δεν συμβαίνει στην πραγματικότητα όπως βλέπουμε.

Να θυμηθούμε ότι μόνο σε αυτή την Κοινοβουλευτική Περίοδο, ο κ. Υπουργός έχει απλουστεύσει τις διαδικασίες, τουλάχιστον, πέντε φορές με αντίστοιχα νομοσχέδια, κατά τα πρότυπα των αμέτρητων νικών απέναντι στην πανδημία.

Ειρήσθω εν παρόδω, να καταγγείλουμε ότι πρόσφατα η Κυβέρνησή σας κατάργησε όχι μία, όχι δύο, όχι τρεις, αλλά εβδομήντα δύο εργασίες που έκαναν τα ΚΕΠ και τις ανέθεσε στους λογιστές, χωρίς να τους δώσετε καν οδηγίες πώς θα γίνονται και πώς θα εκτελούνται αυτές. Μειώνετε, υποβαθμίζετε και απαξιώνετε τον δημόσιο τομέα και τα «φορτώνετε» όλα στους ιδιώτες και στους πολίτες. Να τονίσουμε ότι το επάγγελμα του λογιστή το έχετε κάνει δυσβάσταχτο με όλα αυτά που τους «φορτώνετε» συνεχώς, με τον τεράστιο όγκο δουλειάς, τις προθεσμίες που τους βάζετε, αλλά και με τα πρόστιμα.

Στο σημείο αυτό, θέλουμε να κάνουμε κάποιες ερωτήσεις, οι οποίες καλό είναι να απαντηθούν, για να ξεκαθαρίσουμε κάποια πράγματα. Ποιος είναι υπεύθυνος επεξεργασίας;

Η υπηρεσία υποστήριξης και ανάπτυξης των πληροφοριακών συστημάτων ΓΕΜΗ και η Υπηρεσία Μιας Στάσης ή το Υπουργείο Ψηφιακής Διακυβέρνησης;

Στο άρθρο 7 του σχεδίου νόμου, το οποίο ορίζει το πεδίο εφαρμογής για τις Υπηρεσίες Μιας Στάσης για τη σύσταση εταιρειών, περιλαμβάνει τις ενεργειακές κοινότητες και τους αγροτικούς συνεταιρισμούς; Και αν όχι, δεν πρέπει και αυτοί να προστεθούν; Είναι όλες οι εταιρείες συγκεντρωμένες σε ένα μητρώο, δηλαδή, στο ΓΕΜΗ ή υπάρχουν εξαιρέσεις; Υπάρχουν, δηλαδή, πολλά μητρώα και όχι μόνο ένα;

Τέλος, στο Κεφάλαιο ΙΙ, που αναφέρεται στην πρόσβαση στο ΓΕΜΗ, στο άρθρο 47, το οποίο αναφέρεται στην παροχή γενικών πληροφοριών στο κοινό, δεν θα έπρεπε να αναφέρονται τα πρόσωπα που συμμετέχουν στο διοικητικό συμβούλιο μιας εταιρείας που παίρνουν, μάλιστα, αποφάσεις και τα οποία έχουν καταδικαστικές αποφάσεις; Παραδείγματος χάριν, για αθέμιτες πρακτικές, για μη ανταγωνιστικές πρακτικές, για να μπορεί ο οποιοσδήποτε ενδιαφερόμενος να γνωρίζει ποια πρόσωπα ασκούν διοίκηση, όπως γίνεται σε πολλά άλλα κράτη;

Κύριε Πρόεδρε, εμείς θα επιφυλαχθούμε στην Ολομέλεια για το νομοσχέδιο.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Με την ομιλία του συναδέλφου, κ. Λογιάδη, όπως είπα, ολοκληρώθηκε ο κύκλος των εισηγήσεων.

Τον λόγο έχει ο κ. Γεωργιάδης.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ κύριε Πρόεδρε.

Σε ότι αφορά στις παρατηρήσεις του συναδέλφου του ΣΥΡΙΖΑ, απάντησα προηγουμένως.

Συνεχίζω με τις παρατηρήσεις του κ. Πάνα. Για το ΓΕΜΗ και τη βελτίωσή του, «τρέχει», ήδη, έργο, ύψους 30 εκατομμυρίων ευρώ, χρηματοδοτούμενο από το Πρόγραμμα Δημοσίων Επενδύσεων. Άρα, δεν ισχύει αυτό που ακούστηκε. Ασχολούμαστε με τη βελτίωση του ΓΕΜΗ και μας ενδιαφέρει πάρα πολύ το ΓΕΜΗ. Διοικητική μονάδα είναι το ίδιο το Υπουργείο Ανάπτυξης, αλλά και το αρμόδιο τμήμα της Κεντρικής Ένωσης Επιμελητηρίων. Άρα, και αυτό προβλέπεται. Όπου χρειάζεται το Υπουργείο Ψηφιακής Διακυβέρνησης, υπάρχουν εξουσιοδοτικές διατάξεις. Άρα, εκεί που χρειάζεται το Υπουργείο Ψηφιακής Διακυβέρνησης, μπαίνει στις διατάξεις. Ειδικό είναι το αρμόδιο τμήμα της Κεντρικής Ένωσης Επιμελητηρίων, το οποίο είναι υπεύθυνο και τώρα για το ΓΕΜΗ, για όλα όσα γίνονται στο πληροφοριακό σύστημα. Δεν αλλάζει κάτι ως προς αυτά. Αυτά σε ότι έχουν σχέση με τις παρατηρήσεις του κ. Πάνα.

Να τονίσω, ότι δεν υποτιμώ το Κ.Κ.Ε., προς Θεού. Απλώς, το Κ.Κ.Ε. έχει δομική διαφωνία σε αυτά, οπότε τι να συζητήσουμε; Δεν είναι δείγμα έλλειψης σεβασμού, το ότι δεν θα απαντήσω σε όσα είπε ο εκπρόσωπός του, απλώς, η διαφωνία μας είναι δομική, ούτως η άλλως. Φαντάζομαι ότι στο σύστημα, που το Κ.Κ.Ε. θα ήθελε να εφαρμόζει, αυτά είναι εκτός. Αυτά ρυθμίζονται από το κράτος, με άλλο τρόπο, κεντρικά.

Απαντώντας στον κ. Βιλιάρδο, θέλω να πω, ότι έχει πάρα πολύ ενδιαφέρον αυτό που είπε για τον πληθωρισμό και είναι σωστά τα στοιχεία. Είπε ότι είναι πολύ μεγάλος ο πληθωρισμός και στις Ηνωμένες Πολιτείες και στη Γερμανία και παντού, αλλά για διαφορετικούς λόγους. Προφανώς. Κάθε οικονομία έχει τα δικά της χαρακτηριστικά. Το ζήτημα είναι, όταν υπάρχει αυτή η αύξηση των τιμών παγκοσμίως, υπάρχει ένας τρόπος μία οικονομία που είναι συνδεδεμένη με τις άλλες, να εξαιρεθεί; Δηλαδή, μπορεί να ανεβαίνει το κόστος του ρεύματος, των πρώτων υλών, των ναύλων, γενικά όλων των εισαγόμενων αγαθών, και μία χώρα που εισάγει, κατά βάση, να μην έχει πληθωρισμό; Αυτό είναι, τελείως, κωμικό. Οι παρατηρήσεις είναι ενός σοβαρού ανθρώπου και δεν μπορεί να είναι κωμικές. Άρα, το καταλαβαίνετε, ότι όταν έχεις παγκόσμιο πληθωρισμό, θα έχεις κι εσύ πληθωρισμό. Εκτός αν έχεις την Αλβανία του Χότζα, μία οικονομία που είσαι περίκλειστος και δεν εισάγεις τίποτα ή Βόρεια Κορέα που κι εκεί έχεις τον πληθωρισμό που αναλογεί στην όποια δική σου παραγωγή.

Ως προς την παρατήρηση του κ. Βιλιάρδου, γιατί ανέβηκε ο πληθωρισμός στην Ισπανία, θέλω να κάνω ένα σχόλιο. Είπατε, ότι ο κυριότερος λόγος είναι η μεγάλη αύξηση των μισθών και η αύξηση κυκλοφορίας του χρήματος. Πρώτα απ’ όλα, ποιος είπε ότι στην Ελλάδα δεν είχαμε αύξηση κυκλοφορίας του χρήματος; Όλα τα στοιχεία, μάλιστα, τα στοιχεία τα πιο επίσημα από τον ΟΟΣΑ, λένε ότι στην Ελλάδα το διάστημα 2020-2021, λόγω των μέτρων που πήραμε για την πανδημία, λόγω των περίφημων 42 δισεκατομμυρίων, είχαμε πολύ μεγάλη αύξηση στην κυκλοφορία του χρήματος. Και αυτό αποδεικνύεται από την κατά 45 δισεκατομμύρια ευρώ αύξηση των καταθέσεων, γιατί κάποιος έβαλε αυτές τις καταθέσεις στις τράπεζες, από κάπου τα βρήκε τα λεφτά και τα έβαλε στις τράπεζες, αλλά και από την αύξηση του διαθέσιμου εισοδήματος των Ελλήνων πολιτών, όπως αυτή αποτυπώθηκε στην έκθεση του ΟΟΣΑ για το 2021, που ήταν η δεύτερη μεγαλύτερη στον κόσμο. Εμείς είχαμε μεγαλύτερη αύξηση διαθεσίμου εισοδήματος, σύμφωνα με τον ΟΟΣΑ, από την Ισπανία, για να μιλάμε τώρα σοβαρά. Άρα, «άνθρακες ο θησαυρός», γι’ αυτό που ακούστηκε προηγουμένως.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):**(ομιλεί εκτός μικροφώνου):Είπα για την ποσότητα χρήματος, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η ποσότητα του χρήματος αυξήθηκε στην Ελλάδα, σας είπα, γιατί δώσαμε 42 δισεκατομμύρια. Στο δικό μας ΑΕΠ τα 42 δισεκατομμύρια είναι τεράστια αύξηση της διακινούμενης ποσότητας χρήματος και ένα μεγάλο κομμάτι αυτής της αύξησης του χρήματος είναι και στις τράπεζες σήμερα. Άρα, ασφαλώς η αύξηση της κυκλοφορίας του χρήματος έχει να κάνει με την αύξηση και του πληθωρισμού, αναμφίβολα.

Καλό είναι, λοιπόν, να ακούγονται και αυτές οι απόψεις εδώ, για να καταλαβαίνουμε και να βλέπουμε και την ανάποδη λογική. Όταν είμαστε σε μία αντιπολίτευση που το μόνο που λέει είναι «δώσε, δώσε, δώσε», ενώ ταυτόχρονα μιλά για τον πληθωρισμό, θα πρέπει να έχουμε στο μυαλό μας ορισμένα βασικά πράγματα. Όταν δίνεις, ο πληθωρισμός αυξάνεται. Έτσι δουλεύει η οικονομία. Δεν μπορείς «να ανοίγεις την κάνουλα» και ταυτόχρονα να μειώνεται ο πληθωρισμός, γιατί τότε δεν θα είχαμε κανένα πρόβλημα στις οικονομίες και όλα θα πήγαιναν πολύ απλά.

Και εδώ είναι και το δίλημμα της εποχής και της Ευρώπης. Βλέπετε ότι κάποιες χώρες στην Ευρώπη αντιδρούν στη δική μας πρόταση να βγει ένα πακέτο τύπου RRF για την ενέργεια. Ποιο είναι το βασικό τους επιχείρημα; Γιατί αντιδρούν; Δεν καταλαβαίνουν ότι υπάρχει πρόβλημα στην ενέργειας; Το καταλαβαίνουν, αλλά τι λένε; Λένε ότι, από την ώρα που έχουμε μπει σε έναν πολύ μεγάλο πληθωριστικό κύκλο, εάν δώσουμε επιπλέον χρήματα, κινδυνεύουμε ο πληθωρισμός να «εκτοξευθεί». Αυτός είναι ο λόγος. Άρα, χαίρομαι για την παρατήρηση, μήπως δοθεί η δυνατότητα να καταλάβουμε κάποια πράγματα.

Σε ότι αφορά στη συζήτηση που την κάνετε διαρκώς, περί των νομοσχεδίων με τη διαδικασία του κατεπείγοντος, είναι κουραστική. Τα νομοσχέδιά μας έχουν εξαντλητικό

δημόσιο διάλογο και έχουμε ένα νομοσχέδιο που δεν έχει έρθει να εγγραφεί να μιλήσει ούτε ένας Βουλευτής. Ούτε ένας, είναι μόνο οι Εισηγητές. Δηλαδή, αν είχαμε τρεις εβδομάδες συζήτηση, θα είχαμε μεγαλύτερη συμμετοχή Βουλευτών; Ο λόγος που δεν έχει έρθει να μιλήσει κανένας Βουλευτής δεν είναι γιατί είναι κακό το νομοσχέδιο μας. Είναι γιατί το νομοσχέδιο αυτό δεν έχει καμία πολιτική σύγκρουση. Είναι ένα τεχνικό νομοσχέδιο, μία ενσωμάτωση ευρωπαϊκής Οδηγίας, η οποία κάνει τη ζωή των ανθρώπων των επιχειρήσεων πολύ ευκολότερη. Τι θα τον κάνατε, δηλαδή, τον περισσότερο χρόνο σε αυτό το νομοσχέδιο; Μόνο και μόνο για να καθυστερήσει το κοινοβουλευτικό έργο; Κοροϊδευόμαστε; Αν είχαμε πενήντα Βουλευτές να εγγραφούν στον κατάλογο να πάμε δυο εβδομάδες μετά. Ούτε έναν δεν έχουμε. Είμαστε μόνο οι Εισηγητές κι εγώ. Γι’ αυτό θέλετε τρεις βδομάδες και δεν ντρέπεστε;

Πάμε τώρα στην τρίτη παρατήρηση, που έχει να κάνει με τον λόγο χρέους προς ΑΕΠ, που είναι μεγαλύτερος σήμερα, ενώ είχαμε μπει με μικρότερο στα μνημόνια. Είναι άλλος ένας μύθος, ο οποίος διακινείται με πολύ μεγάλη ένταση στο διαδίκτυο κι εγώ έχω τάξει στον εαυτό μου με το φως της πραγματικότητας να «χτυπάμε το σκοτάδι της συνωμοσιολογίας». Μπήκαμε στα μνημόνια με μικρότερο λόγο χρέους προς ΑΕΠ; Αληθές εστί. Μπήκαμε στα μνημόνια με λιγότερο λόγο χρέους προς ΑΕΠ. Άρα, σήμερα που έχουμε μεγαλύτερο λόγο χρέους προς ΑΕΠ, κινδυνεύουμε να χρεοκοπήσουμε ξανά και να μπούμε σε μνημόνια; Όχι, είναι η απάντηση. Πώς γίνονται θα πείτε και τα δύο; Η απάντηση είναι πολύ απλή. Ο κ. Βιλιάρδος, σίγουρα, την ξέρει. Απλώς, για λόγους λαϊκισμού την προσπερνά, μπας και «τσιμπήσει» κανένας στο Twitter, στο Facebook και στην τηλεόραση.

Η βασική και ουσιώδης διαφορά είναι ότι δεν είναι το ίδιο χρέος. Το χρέος μας το 2010 ήταν μικρότερο μεν ως προς τον λόγο χρέους προς ΑΕΠ, αλλά ήταν χρέος προς τις αγορές και με εξαιρετικά υψηλά επιτόκια. Αυτό σήμαινε, ότι το 2010 θέλαμε για την εξυπηρέτησή του μόνο, δηλαδή, μόνο για να επαναγοράσουμε τα ομόλογα που έληγαν, 7 δισεκατομμύρια, με τον ρυθμό που είχαν τα επιτόκια και τα ομόλογα το 2011 θα θέλαμε 9 δισεκατομμύρια και το 2015, θα θέλαμε 16 δισεκατομμύρια. Όταν οι αγορές διαπίστωσαν ότι τα 6 δις του 2009 θα ήταν 16 δις το 2015, ανέβασαν τα επιτόκια, τα γνωστά spread, κατά το γνωστό τρόπο και βρεθήκαμε εκτός αγορών.

Τι γίνεται σήμερα; Σήμερα έχουμε ένα χρέος που κατά το 90% το χρωστάμε στον ESM και στα υπόλοιπα ευρωπαϊκά κράτη. Εξαιρώ το ΔΝΤ, το οποίο εξοφλήσαμε, πριν από μερικές ώρες. Άρα, λοιπόν, το επιτόκιό μας τώρα είναι «κλειδωμένο» για τα επόμενα δεκαπέντε χρόνια και πάρα πολύ χαμηλό. Αυτό τι σημαίνει, για να το καταλάβει ο κόσμος που μας παρακολουθεί; Ενώ το 2010 που χρεοκοπήσαμε, κύριε Βιλιάρδο, θέλαμε να πληρώνουμε το χρόνο 6,5 δις, το 2015 θα έφταναν 16 δις για την εξυπηρέτησή του, σήμερα θέλουμε 4,5 δις.

Προφανώς, ένα χρέος που για να παραμείνει διατηρήσιμο θέλει 4,5 δις, είναι πολύ πιο σταθερό από ένα χρέος που θέλει 16 δις. Αν δεν το καταλαβαίνετε, να σας το εξηγήσω και πιο αναλυτικά. Μην το κάνουμε, όμως, στη Βουλή και χάνουμε χρόνο. Άρα, πάλι διακινείτε fake news και συνωμοσιολογίες, χωρίς κανέναν λόγο.

Να μην μας ανησυχεί ο λόγος χρέους προς ΑΕΠ; Φυσικά, να μας ανησυχεί και ο στόχος ανάπτυξης της οικονομίας μας είναι για να βελτιωθεί και ο λόγος. Ο λόγος αυξήθηκε, το κλάσμα, δηλαδή, για έναν πολύ απλό λόγο, γιατί το 2020 είχαμε ύφεση 9%. Από την ώρα που είχαμε ύφεση 9%, έπεσε το ΑΕΠ μας. Έπεσε από τη μία πλευρά το ΑΕΠ μας, ανέβηκε από την άλλη το χρέος μας, γιατί δανειστήκαμε για τα χρέη για την πανδημία τα 42 δις, άρα, πέφτει το ΑΕΠ, ανεβαίνει το χρέος, ανεβαίνει πολύ και ο λόγος χρέους προς το ΑΕΠ. Το 2021 που ανέβηκε, αντίστοιχα, το ΑΕΠ μας, κατά, σχεδόν, 9%, έπεσε αυτός ο λόγος, σε σχέση με το 2020 και οι προβλέψεις από τον οίκο αξιολόγησης Moody’s, αλλά και των άλλων, παρά τον πόλεμο, είναι ότι θα πέσει περαιτέρω το 2022.

Μάλιστα, ο οίκος Moody’s, είπε ότι η μόνη χώρα στην Ευρωζώνη, που έχει πιθανότητα να μειώσει τον λόγο χρέους προς ΑΕΠ έως το 2023, είναι η Ελλάδα, ακριβώς, γιατί ήταν πολύ υψηλός αυτός ο λόγος. Δεν το λέω ως έπαινο. Ξεκινάμε από πάρα πολύ υψηλή βάση, αλλά ως προς τον λόγο αυτές είναι οι αιτίες που αυξήθηκε. Ως προς το γιατί αυτό δεν μας οδηγεί σε χρεοκοπία, σας το εξήγησα. Αυτά, άλλωστε, τα προσμετρούν οι αγορές, οι οποίες μας έχουν ακόμη και στα σημερινά πολύ αυξημένα, λόγω του πολέμου και του πληθωρισμού, επιτόκια, σε πολύ καλύτερη μοίρα, σε σχέση με προηγούμενες εποχές.

Εκεί, όμως, που θέλω να τοποθετηθώ, κύριε Πρόεδρε, με στεντόρεια φωνή, είναι στην κριτική του κ. Βιλιάρδου για τα όπλα στην Ουκρανία, που είναι και μία γενική άποψη που υπάρχει στην ελληνική κοινή γνώμη. Δεν είναι μόνο του κ. Βιλιάρδου, δηλαδή, αλλά θέλω να σταθώ σε αυτή και να πω τη γνώμη μου. Θεωρώ ότι όσοι διακινούν αυτή την άποψη, θα έπρεπε να ντρέπονται και όταν πηγαίνουν στο σπίτι τους να μην κοιτούν ούτε τον εαυτό του; στον καθρέφτη. Τόσο «σιχαμένη» είναι αυτή η άποψη και θα εξηγήσω και το γιατί.

Είμαστε μία χώρα, κύριε Βιλιάρδε, που πέρυσι γιορτάσαμε τα 200 χρόνια από την Ελληνική Επανάσταση. Ένα από τα κεφάλαια, για τα οποία είμαστε πολύ υπερήφανοι -εγώ προσωπικά πολύ, δεν ξέρω αν είστε κι εσείς- είναι οι Φιλέλληνες. Είναι αυτοί, δηλαδή, που ήρθαν με χρήματα, με όπλα και με αίμα και πολέμησαν, για να έχουμε εμείς ελευθερία έναντι των Οθωμανών. Πώς θα κρίναμε εμείς οι Έλληνες, αν διαβάζαμε σε ένα βιβλίο ιστορίας, ότι οι Σουηδοί, οι Πορτογάλοι, οι Βρετανοί και οι Αυστριακοί εκείνης της εποχής είχαν έναν Βιλιάρδο στα κοινοβούλιά τους, που έλεγε «σιγά μην πάμε όπλα στους Έλληνες, τρελοί είμαστε να χαλάμε τα λεφτά μας και τα συμφέροντά μας με τη Ρωσία;»

Να το πούμε, όμως, και λίγο διαφορετικά. Αν αύριο μας επιτεθεί η Τουρκία στο Αιγαίο και πάει να πάρει ένα νησί, αν εμείς είχαμε αρνηθεί να στείλουμε αμυντικό οπλισμό στην Ουκρανία, για να μην προκαλέσουμε τον Πούτιν και να μην χαλάσουμε τα οικονομικά μας συμφέροντα με τη Ρωσία, θα είχαμε κανένα ηθικό δικαίωμα να κατηγορήσουμε τον οποιονδήποτε Ευρωπαίο, γιατί δεν θα έστελνε όπλα στην Ελλάδα να πολεμήσει τους Τούρκους; Και το λέμε αυτό στο ελληνικό Κοινοβούλιο, που συμβολίζει την παγκόσμια ελευθερία και ανεξαρτησία, σοβαρά και δεν ντρεπόμαστε;

Θα έπρεπε σύσσωμη η Βουλή να λέει να στείλουμε και άλλα όπλα στην Ουκρανία. Αυτό δηλώνει η ελληνική ιστορία. Η ελληνική ιστορία, κύριε Βιλιάρδε, δεν είναι η ιστορία συμφέροντος. Ίσως, στο μυαλό σας να είναι μόνο και στην Ελληνική Λύση και την ξέρετε στραβά. Η ελληνική ιστορία είναι ιστορία αξιοπρέπειας, ελευθερίας, ανεξαρτησίας και υψηλών ιδανικών. Όταν, λοιπόν, δέχεστε, ότι σε μία χώρα έχει εισβάλει ένας κατακτητής, το να συζητάτε, στ’ αλήθεια, για το αν πρέπει να τους στείλουμε όπλα, για να προστατεύσουν τα παιδιά τους και τις οικογένειές τους, είναι ντροπή και πρέπει επιτέλους να απομονωθούν αυτές οι φωνές με ένταση, χωρίς έλεος, γιατί αποτελεί προσβολή του πυρήνα της αξίας του ελληνισμού και του τι εμείς εκπροσωπούμε στο σύμπαν. Εμείς εκπροσωπούμε την ελευθερία, κύριε. Αυτό θα πει να είσαι Έλληνας και όχι το συμφέρον και τα λεφτά. Για τα λεφτά να πάτε αλλού.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Κύριε Υπουργέ, να μην προσβάλλετε με αυτόν τον τρόπο τους Βουλευτές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Είναι ντροπιαστική η άποψή σας. Είναι ντροπή και που δεν έρχεστε να ακούσετε τον Ζελένσκι την Πέμπτη. Ντροπή.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Είναι ντροπή αυτό που κάνετε με αυτόν τον τρόπο που το κάνετε. Θα έπρεπε να ντρέπεστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Να πάτε να μάθετε στα παιδιά σας, ότι τα λεφτά δεν πάνε με την ελευθερία.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Κύριε Υπουργέ, ο καθένας έχει το δικαίωμα στην άποψή του. Το καταλάβατε; Είμαστε δημοκρατικό κόμμα, δεν είμαστε φασιστικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Είπα και εγώ τη δική μου, για να καταγραφεί στη Βουλή των Ελλήνων, ότι δεν είμαστε όλοι ίδιοι. Εμείς δεν μετράμε την ανεξαρτησία με τα λεφτά.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Να προσβάλετε τους άλλους. Είναι ντροπή, κύριε Υπουργέ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κύριε Βιλιάρδο, μόλις τελειώσει ο Υπουργός μπορεί να σας δοθεί ο λόγος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Με το προτεινόμενο σχέδιο, ενσωματώνεται στην ελληνική έννομη τάξη η Οδηγία 2019/1151, η οποία τροποποιεί το ν.4441/2016, «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό» και το μέρος ΙΣΤ΄ του ν.4645/2019 «Επενδύω στην Ελλάδα και άλλες διατάξεις», ο οποίος αφορά στο Γενικό Εμπορικό Μητρώο. Για λόγους καλής νομοθέτησης, δημιουργείται ένα ενιαίο νομοσχέδιο και τα άρθρα 1 έως 9 του ν.4441/2016 και 85 έως 114 του ν.4645/2019 καταργούνται.

Εκτός από τις νέες ρυθμίσεις που αποτελούν ενσωμάτωση της Οδηγίας, στο νομοσχέδιο γίνονται και περαιτέρω τροποποιήσεις, σε ότι αφορά στη λειτουργία του ΓΕΜΗ και της Υπηρεσίας Μιας Στάσης, με στόχο τη βελτίωση εξυπηρέτησης των επιχειρήσεων η οποία επέρχεται, κυρίως, μέσα από την ηλεκτρονικοποίηση των διαδικασιών σύστασης επιχειρήσεων και δημοσίευσης πράξεων και στοιχείων στο ΓΕΜΗ.

Σε ότι αφορά στις Υπηρεσίες Μιας Στάσης και την υφιστάμενη κατάσταση. Σήμερα, μέσω των Υπηρεσιών Μιας Στάσης και της Ηλεκτρονικής Υπηρεσίας Μιας Στάσης ή Υπηρεσίας Μιας Στάσης, συστήνονται μόνο οι πέντε βασικές εταιρικές μορφές: Ανώνυμη εταιρεία, ΕΠΕ, ΙΚΕ, ΟΕ και ΕΕ. Η ΙΚΕ συστήνεται αποκλειστικά ηλεκτρονικά, όπου πρότυπο καταστατικό με πρόσθετο περιεχόμενο μπορεί να συμφωνηθεί μόνο με την ηλεκτρονική σύσταση ΙΚΕ.

Οι αλλαγές που επέρχονται με το σχέδιο νόμου. Στο άρθρο 7, διευρύνεται το πεδίο εφαρμογής των Υπηρεσιών Μιας Στάσης και πλέον εντάσσονται σε αυτό όλοι οι νομικοί τύποι που εγγράφονται στο ΓΕΜΗ. Συγκεκριμένα, προστίθενται οι ετερόρρυθμες εταιρίες κατά μετοχές, οι αστικοί συνεταιρισμοί, ΚοιΣΠΕ, ΚοινΣΕΠ, οι αστικές εταιρείες με οικονομικό σκοπό, ευρωπαϊκοί όμιλοι οικονομικού σκοπού, ευρωπαϊκές εταιρείες, ευρωπαϊκές συνεταιριστικές εταιρείες και κοινοπραξίες.

Στο άρθρο 9, με την ολοκλήρωση της σύστασης εταιρείας, οι εταίροι έχουν τη δυνατότητα να κάνουν αίτηση ανοίγματος τραπεζικού εταιρικού λογαριασμού σε πιστωτικό δρυμα της επιλογής τους, μέσω του πληροφοριακού συστήματος Υπηρεσίας Μιας Στάσης που διασυνδέεται με τραπεζικά πληροφοριακά συστήματα.

Στο άρθρο 11, κατά τη διαδικασία της σύστασης Υπηρεσίας Μιας Στάσης και της Ηλεκτρονικής Υπηρεσίας Μιας Στάσης, η εταιρεία εγγράφεται στο Μητρώο του e-ΕΦΚΑ και λαμβάνει αριθμό μητρώου εργοδότη, ο οποίος ενεργοποιείται με την έναρξη απασχόλησης προσωπικού.

Στο άρθρο 12, η διεύρυνση του άρθρου 7, αφορά και στη δυνατότητα των νομικών τύπων που εντάσσονται στο πεδίο της Υπηρεσίας Μιας Στάσης να συστήνονται και μέσω της ηλεκτρονικής Υπηρεσίας Μιας Στάσης, είτε με τη χρήση πρότυπου καταστατικού, είτε με τη χρήση πρότυπου καταστατικού με πρόσθετο περιεχόμενο.

Στο άρθρο 13, γίνεται επέκταση της χρήσης του προτύπου καταστατικού με πρόσθετο περιεχόμενο σε όλες τις νομικές μορφές. Όλα τα καταστατικά θα διατίθενται, τουλάχιστον, και στην αγγλική γλώσσα.

Το άρθρο 14, ορίζει ότι το κόστος σύστασης εταιρείας μέσω της ηλεκτρονικής Υπηρεσίας Μιας Στάσης δεν θα υπερβαίνει το ποσό που απαιτεί για την κάλυψη του κόστους παροχής επιγραμμικών υπηρεσιών.

Σε ότι αφορά στο Γενικό Εμπορικό Μητρώο, οι αλλαγές που επέρχονται με την ενσωμάτωση της Οδηγίας είναι οι παρακάτω. Στο άρθρο 22, για λόγους διευκόλυνσης επικοινωνίας των μητρώων, μέσω της Ευρωπαϊκής Κεντρικής Πλατφόρμας, θεσπίζεται η υποχρέωση αυτόματης χορήγησης αριθμού ευρωπαϊκού μοναδικού ταυτοποιητή για κάθε υπόχρεο εγγραφής στο ΓΕΜΗ.

Με τα άρθρα 38, 40, 40 και 42, θεσπίζεται η διαδικασία επιγραμμικής καταχώρισης υποκαταστημάτων αλλοδαπής, η μητρική εταιρεία των οποίων έχει την έδρα της σε κράτος μέλος, καθώς και επιγραμμική καταχώρηση των πράξεων και στοιχείων που απαιτούν δημοσιότητα.

Στο άρθρο 46, γίνεται αναλυτική αναφορά στις πράξεις και στα στοιχεία που διατίθενται δωρεάν, μέσω του συστήματος διασύνδεσης των μητρώων των κρατών μελών.

Στο άρθρο 47, γίνεται αναλυτική αναφορά στις υποχρεώσεις πληροφόρησης προς το κοινό και στο υλικό που θα πρέπει να διατίθεται, προκειμένου να διασφαλιστεί η ενημέρωση για την ισχύουσα νομοθεσία, τις υποχρεώσεις των εταιρειών και τις διαδικασίες που προβλέπονται.

Στο άρθρο 49, οι αυτόματες καταχωρήσεις στο ΓΕΜΗ θα πραγματοποιούνται ατελώς.

Άλλες τροποποιήσεις του ν.4635/2019 σχετικά με τη λειτουργία του ΓΕΜΗ είναι οι ακόλουθες. Στο άρθρο 16, προστέθηκε η παρ.4, σύμφωνα με την οποία στο ΓΕΜΗ εγγράφονται προαιρετικά οι αγροτικοί συνεταιρισμοί. Το λέω, γιατί ακούστηκε προηγουμένως. Η προσθήκη αποσκοπεί στην αντιμετώπιση των προβλημάτων που αντιμετωπίζουν οι αγροτικοί συνεταιρισμοί που επιθυμούν να κάνουν εξαγωγές, οι οποίοι για να κάνουν εξαγωγές θα πρέπει να διαθέτουν αριθμό ΓΕΜΗ. Άρα, εφόσον θέλουν να εγγραφούν στο ΓΕΜΗ, θα μπορούν.

Επίσης, διαγράφεται η υποχρέωση εγγραφής στο ΓΕΜΗ των ομόρρυθμων εταίρων, επειδή δεν απαιτείται, πλέον, αριθμός ΓΕΜΗ των φυσικών προσώπων από τον Πτωχευτικό Κώδικα. Θεσπίζεται η δυνατότητα των υπόχρεων αναγραφής στο ΓΕΜΗ να εγγράφουν οι ίδιοι, ατελώς ηλεκτρονικά στο ΓΕΜΗ, τα υποκαταστήματα που διαθέτουν στην ημεδαπή.

Τα άρθρα 25 και 26, διευκρινίζουν ότι ο έλεγχος νομιμότητας θα γίνεται για όλες τις πράξεις συστατικού χαρακτήρα, καθώς και για τα πρόσωπα που απαρτίζουν το διοικητικό συμβούλιο ανώνυμης εταιρείας και τον ορισμό των εκπροσώπων τους.

Στο άρθρο 29, γίνεται επαναξιολόγηση των περιπτώσεων θέσης των υπόχρεων σε κατάσταση αναστολής καταχωρήσεων και προσθήκη, όσων δεν έχουν δημοσιεύσει εμπρόθεσμα οικονομικές καταστάσεις, όσων δεν έχουν ορίσει διοίκηση ή εκκαθαριστές, για διάστημα μεγαλύτερο των τεσσάρων μηνών, και όσων δεν έχουν προβεί σε πιστοποίηση καταβολής κεφαλαίου, κατόπιν σύστασης ή απόφασης αύξησης κεφαλαίου. Μέσω διασύνδεσης του ΓΕΜΗ με το TAXIS, θα ανταλλάσσονται οι σχετικές πληροφορίες, ώστε να είναι ταυτόχρονα ενημερωμένα και τα δύο συστήματα.

Στο άρθρο 35, στα στοιχεία που καταχωρίζουν κεφαλαιουχικές εταιρείες του ΓΕΜΗ προστίθεται και ο αριθμός των μετοχών μεριδίων των εταίρων.

Στο άρθρο 50, προβλέπεται τροποποίηση του ύψους του ελαχίστου προστίμου από τα 500€ στα 100€. Εξειδικεύονται οι παραβάσεις, για τις οποίες επιβάλλεται πρόστιμο και ορίζεται το εύρος του ύψους του προστίμου. Ενδεικτικά, προβλέπονται πρόστιμα για όσους δεν υποβάλλουν εγκαίρως οικονομικές καταστάσεις στο ΓΕΜΗ, για τους υπόχρεους που κάνουν λανθασμένες ψευδείς αυτόματες καταχωρήσεις, για την καταχώρηση ψευδών ή παραπλανητικών στοιχείων, κατά την ηλεκτρονική σύσταση εταιρείας.

Στο άρθρο 51, θεσπίζονται ποινικές κυρώσεις για τους πιστοποιημένους χρήστες ΓΕΜΗ και Υπηρεσίας Μιας Στάσης που δεν θα κάνουν ορθή χρήση των κωδικών πρόσβασης στα πληροφοριακά συστήματα ΓΕΜΗ και Υπηρεσία Μιας Στάσης.

Στο άρθρο 52, προβλέπεται η δημιουργία ειδικού Μητρώου Μη Εμπορικής Οικονομικής Δραστηριότητας, το οποίο είναι διακριτό από το ΓΕΜΗ, στο οποίο εγγράφονται όλα τα νομικά πρόσωπα που ασκούν μη εμπορική οικονομική δραστηριότητα, όπως Ιδρύματα, Σωματεία, Επιτροπές Εράνων, Αστικές Εταιρείες, που δεν είναι υπόχρεες εγγραφής στο ΓΕΜΗ.

Στα άρθρα 53-55, θεσμοθετείται πανελλήνια δέσμευση επωνυμίας και διακριτικού τίτλου, η οποία θα μπορεί να δεσμεύεται και αυτόματα από τους ενδιαφερόμενους, για την καλύτερη προστασία του εμπορικού τίτλου, δηλαδή.

Με το άρθρο 56, δημιουργείται Γενικό Μητρώο Επιστημονικών Φορέων, το οποίο θα λειτουργεί ανεξάρτητα από το ΓΕΜΗ. Σε αυτό θα εγγράφονται προαιρετικά τα πρόσωπα που ασκούν ελεύθερη επαγγελματική δραστηριότητα, αλλά δεν διενεργούν εμπορικές πράξεις.

Θέλω σε αυτό το σημείο να ανοίξω μία παρένθεση, για να το καταλάβετε, επειδή αυτό είχε προκαλέσει και μία μεγάλη δημόσια συζήτηση. Σε προηγούμενο νόμο μας, είχαμε προβλέψει ότι τα μέλη των δικηγορικών συλλόγων, του Τεχνικού Επιμελητηρίου Ελλάδος, των ιατρικών συλλόγων, των λογιστών και των γεωτεχνικών, θα έπρεπε να εγγραφούν στο ΓΕΜΗ, σε μία ειδική κατηγορία ανθρώπων που δεν ασκούσαν εμπορική δραστηριότητα. Ο λόγος ήταν, ότι θέλαμε να έχουμε μία συνολική εικόνα της οικονομικής δραστηριότητας ως τόπου και να μπορούμε με αυτόν τον τρόπο να σχεδιάζουμε πολιτικές, όπως προγράμματα ΕΣΠΑ, για να μπορούμε να υπολογίσουμε ακριβώς τα χρήματα που θα έπρεπε να δώσουμε ή άλλες πολιτικές που θα κριθούν από μένα ή από τους διαδόχους μου, σκόπιμες, όμως, για το κράτος. Καίτοι είχαμε ξεκαθαρίσει, ότι η εγγραφή σε αυτό τμήμα του ΓΕΜΗ είναι ατελώς και για όσους δεν ασκούν εμπορική δραστηριότητα, δημιουργήθηκε στους επιστημονικούς φορείς μία μεγάλη αναστάτωση. Μπορεί να την είχατε δει, διότι είχε πάρει και δημόσιο χαρακτήρα.

Κάλεσα, λοιπόν, στο γραφείο μου, δύο φορές, όλους τους επιστημονικούς φορείς και τον Πρόεδρο του Δικηγορικού Συλλόγου Αθηνών και τον Πρόεδρο του Γεωτεχνικού Επιμελητηρίου και τον Πρόεδρο του Οικονομικού Επιμελητηρίου και τον Πρόεδρο των Ιατρών και τον Πρόεδρο των Γεωτεχνικών και κάναμε μία διεξοδική συζήτηση, στην οποία καταλήξαμε να αποδεχθούμε την πρόταση που εκείνοι μας έκαναν. Δηλαδή, αυτό που ψηφίζουμε στο άρθρο 56, είναι η πρόταση όλων των επιστημονικών φορέων της χώρας, που λέει, ότι οι ίδιοι, επειδή δεν θέλουν να εγγραφούν στο ΓΕΜΗ, γιατί θεωρούν ότι αυτό τους κατατάσσει σε εμπόρους, κατά κάποιον τρόπο, ενώ είναι επιστήμονες και λειτουργοί και όχι ασκούντες εμπορική δραστηριότητα, θέλουν να φτιαχτεί ένα ανεξάρτητο από το ΓΕΜΗ ηλεκτρονικό μητρώο δικό τους, το οποίο θα δημιουργηθεί με δικά τους έξοδα και θα λειτουργεί με δικά τους έξοδα. Αυτό το ηλεκτρονικό Μητρώο θα συνδεθεί με το ΓΕΜΗ, έτσι ώστε εμείς, όταν θέλουμε να σχεδιάσουμε μία πολιτική, να έχουμε την πλήρη εικόνα για τι λεφτά μιλάμε και τι ακριβώς συμβαίνει στη χώρα.

Η εγγραφή των διαφόρων μελών αυτών των Συλλόγων σε αυτό το Μητρώο, είναι προαιρετική. Δηλαδή, θα μπουν στο Μητρώο, εάν το επιθυμούν. Με τη διαφορά, ότι όσοι δεν είναι στο Μητρώο, δεν θα μπορούν να λαμβάνουν καμία κρατική ενίσχυση από αυτές που σχεδιάζουμε συνολικά για κλάδους, διότι εμείς θα δίνουμε πρόσβαση σε χρήματα, μόνο σε όσους είναι εγγεγραμμένοι στο Μητρώο, γιατί μόνο έτσι μπορούμε να μετρήσουμε πόσο ακριβώς θα μας κοστίσει κάθε δράση που θέλουμε να σχεδιάσουμε.

Άρα, όποιος θέλει να έχει πρόσβαση σε τέτοια εργαλεία, θα πρέπει να έχει εγγραφεί σε αυτό το Μητρώο, που θα φτιάξουν μόνοι τους οι Σύλλογοι, χωρίς δική μας παρέμβαση. Είναι ξεκάθαρο ότι μιλάμε για ένα Μητρώο επιστημόνων και όχι για ένα Μητρώο εμπορικό. Έτσι, με αυτόν τον τρόπο, και εμείς θα κάνουμε αυτό που θέλουμε και όλοι αυτοί οι σεβαστοί Σύλλογοι δεν θα έχουν αυτή την αντίδραση και αυτή τη στενοχώρια που τους προκαλούσε η εγγραφή στο Γενικό Εμπορικό Μητρώο.

Αυτά, κύριε Πρόεδρε. Θέλω να πω ότι σήμερα έκανα και την επί των άρθρων ομιλία μου, ώστε να διευκολύνω το έργο της Επιτροπής σας.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε τον κ. Υπουργό. Πράγματι, διευκολύνετε και τη λειτουργία της Επιτροπής μας

Τον λόγο έχει ζητήσει ο κ. Βιλιάρδος, για ένα λεπτό. Ορίστε, κύριε συνάδελφε, σας ακούμε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πάρα πολύ.

Ειλικρινά, ο τρόπος που μίλησε ο Υπουργός και ο τρόπος που προσβάλλει τους άλλους, ευτελίζει σε τεράστιο βαθμό την κοινοβουλευτική διαδικασία. Αυτός είναι «τραμπουκισμός». Εγώ δεν το συνηθίζω, δεν το έχω κάνει ποτέ μου και δεν πρόκειται να το κάνω, βέβαια, ποτέ.

Σε αυτά που είπε, σε ότι αφορά στο νομοσχέδιο, ότι κατατίθεται τη μία ημέρα και την άλλη το συζητάμε στην Επιτροπή και ότι πρέπει να ντρεπόμαστε επειδή το λέμε, γιατί έπρεπε να δουλεύουμε περισσότερο και όλα τα υπόλοιπα, ξέρετε πολύ καλά, ότι δεν αφορά μόνο το συγκεκριμένο νομοσχέδιο. Το είπαμε και στη Διάσκεψη των Προέδρων, αφορά πάρα πολλά νομοσχέδια, τα οποία μας δίνετε μόνο μία μέρα και δεν έχουμε τον χρόνο να κάνουμε τη δουλειά μας εποικοδομητικά. Οπότε αυτού του είδους τις δικαιολογίες, εγώ, τουλάχιστον, σιχαίνομαι ακόμη και που τις ακούω.

Σε σχέση με την Ισπανία, είπα καθαρά ότι οφείλεται στην άνοδο των μισθών, με την οποία οι άνθρωποι μπορούν να ανταπεξέλθουν με την ακρίβεια των τιμών. Εμείς στην Ελλάδα δεν έχουμε τη δυνατότητα να ανεβάσουμε τις τιμές, γιατί η ανταγωνιστικότητα της οικονομίας μας είναι η χειρότερη στην Ευρώπη, είναι στο 69%, όταν της Φινλανδίας των 218%. Αυτό σημαίνει, ότι εμείς δεν μπορούμε να ανταπεξέλθουμε με αυτά τα πράγματα. Έδωσε δανεικά 44 δισεκατομμύρια η Κυβέρνηση, στήριξε μόνο την κατανάλωση, με αποτέλεσμα να μην μπορούμε να στηρίξουμε τους ανθρώπους, όταν έχουν πραγματική ανάγκη.

Σε ότι αφορά στη σχέση για το δημόσιο χρέος, πράγματι, έχουμε μεγαλύτερη δυνατότητα αποπληρωμής του στα είκοσι χρόνια, ενώ τότε ήταν πέντε χρόνια. Η διαφορά, όμως, με το σήμερα είναι τεράστια, γιατί σήμερα έχουμε ένα τεράστιο «κόκκινο» ιδιωτικό χρέος, σχεδόν, στο 150% του ΑΕΠ, τότε ήταν κάτω από το 10% και σήμερα έχουμε τραπεζικά προβλήματα που δεν είχαμε τότε.

Τέλος, σε σχέση με τα όπλα στην Ουκρανία, είναι δικαίωμά μας να αποφασίζουμε, όπως θέλουμε. Εμείς πιστεύουμε -κι εγώ προσωπικά το πιστεύω- ότι ο πόλεμος δεν καταπολεμάται ποτέ με πόλεμο. Το πιστεύω προσωπικά, δεν έχω κανένα ίχνος λαϊκισμού και δεν κάνουμε ποτέ τέτοιου είδους δουλειές.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι πολύ ενδιαφέρουσα η άποψη αυτή. Θα ήθελα πάρα πολύ να φανταστώ, σε μία ενδεχόμενη πολεμική σύρραξη Ελλάδας-Τουρκίας, να διαμαρτυρηθεί η Ελληνική Λύση σε όποιον τολμήσει να μας στείλει αμυντική βοήθεια, διότι η άποψή της είναι ότι ο πόλεμος δεν απαντάται με πόλεμο και να περιμένει ο κ. Βελόπουλος με τον κ. Βιλιάρδο τους Τούρκους στα νησιά με λουλούδια και γαρδένιες, για να υπερασπιστούν τη Λήμνο, τη Χίο ή τη Σάμο. Είναι μία πολύ ενδιαφέρουσα άποψη αυτή και φαντάζομαι ότι και στην Ουκρανία οι άνθρωποι που μάχονται για να σώσουν τα παιδιά τους, τις γυναίκες τους, την οικογένειά τους, το ιερό τους χώμα, θα εκτιμούσαν πάρα πολύ μία άποψη που θα έλεγε στα ρωσικά τανκς με ζωγραφισμένο πάνω τους το «Ζ», ότι εμείς δεν απαντάμε στον πόλεμο με πόλεμο, αδέλφια, αλήτες, πουλιά και τα υπόλοιπα. Όλα αυτά είναι αστειότητες.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ξέρετε πολύ καλά, ότι δεν έχει καμία σχέση με το άλλο. Σταματήστε να προσβάλλετε, γιατί μας προσβάλει όλους αυτό και πρέπει να το σταματήσετε κάποια στιγμή. Άλλο το 1821, άλλες συνθήκες τότε, άλλες σήμερα. Σας παρακαλώ πολύ. Τέλος με αυτές τις προσβολές.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακούστηκαν όλες οι απόψεις. Εγώ μόνο μία παρατήρηση θα πω, ως προς τη διαδικασία. Προφανώς, ξέρετε, λόγω και της πανδημίας, ότι έχουμε μία σύμπτυξη του χρόνου μεταξύ των συνεδριάσεων των Επιτροπών. Αυτό πια έχει γίνει κανόνας. Αν υπάρχει λίγο περισσότερος χρόνος, πολλές φορές δίνεται η δυνατότητα να προβάλουμε, εγώ έτσι το προσέγγισα και νωρίτερα στη Διάσκεψη των Προέδρων, τις απόψεις του νομοσχεδίου για την πληρέστερη ενημέρωση της κοινωνίας.

Βεβαίως, προηγείται ο δημόσιος διάλογος, είναι αλήθεια αυτό, αλλά επειδή, συνήθως, είμαστε και της τελευταίας στιγμής όλα πια «βγαίνουν στο φως» μόλις έρθει ένα θέμα στη Βουλή, ενώ η συζήτηση το προηγούμενο διάστημα μπορεί να ήταν σε χαμηλούς τόνους και στο περιθώριο. Μόλις έρθει στη Βουλή, γι’ αυτό και έχουμε αιτήματα πολλά από φορείς, όλοι θέλουν να έρθουν, κάτι να πουν, ενώ όλο το προηγούμενο διάστημα είχαν τη δυνατότητα να μπουν και να κάνουν τις παρατηρήσεις τους κι όμως, θέλουν να έρθουν στη Βουλή. Άρα, η Βουλή δεν αντικαθίσταται. Είναι η κορυφαία στιγμή, το κοινοβουλευτικό έργο που γίνεται εδώ, γιατί είναι και η τελική φάση και ουσιαστικά εδώ γίνεται η τελική διατύπωση του νομοθετικού έργου που φέρνει το κάθε Υπουργείο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Θα σας πω, κύριε Πρόεδρε. Το προηγούμενο νομοσχέδιο ήταν σε διαβούλευση μόνο ένα πολύ μικρό κομμάτι του. Όλο το υπόλοιπο δεν ήταν. Άρα, τι δουλειά να κάνουμε εμείς;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Γι’ αυτό και η Αντιπολίτευση κάνει τις παρατηρήσεις. Όλα αυτά τα συζητάμε, για να βελτιωνόμαστε. Δεν το συζητάμε, τουλάχιστον, εγώ.

Σας ευχαριστώ όλους. Θα συνεχίσουμε αύριο στις 10.00΄ με την ακρόαση των φορέων και στις 12.00΄ με τη συζήτηση, επί των άρθρων.

Ευχαριστώ πολύ. Καλό απόγευμα.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Bουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 16.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**